Spider-Man: Η Επιστροφή Στον Τόπο Του

Το ***Spider-Man: Η Επιστροφή Στον Τόπο Του*** (πρωτότυπος τίτλος: ***Spider-Man: Homecoming***) είναι αμερικανική υπερηρωική ταινία παραγωγής 2017, η οποία βασίζεται στον χαρακτήρα Spider-Man των Marvel Comics. Η ταινία είναι συμπαραγωγή των Columbia Pictures και Marvel Studios, ενώ η διανομή έγινε από τη Sony Pictures Releasing. Αποτελεί τη δεύτερη επανεκκίνηση σειράς ταινιών Spider-Man και τη 16η ταινία του Κινηματογραφικού Σύμπαντος της Marvel (MCU). Τη σκηνοθεσία ανέλαβε ο Τζον Γουότς, ενώ το σενάριο έγραψαν οι συγγραφικές ομάδες Τζόναθαν Γκόλντστεϊν & Τζον Φράνσις Ντέιλι, Γουότς & Κρίστοφερ Φορντ και Κρις ΜακΚίννα & Έρικ Σόμερς. Στην ταινία πρωταγωνιστεί ο Τομ Χόλαντ στον ρόλο του Πίτερ Πάρκερ / Spider-Man, πλαισιωμένος από τους Μάικλ Κίτον, Τζον Φαβρό, Γκουίνεθ Πάλτροου, Zendaya, Ντόναλντ Γκλόβερ, Τζέικομπ Μπάταλον, Λόρα Χάριερ, Τόνι Ρεβολόρι, Μποκίμ Γούντμπαϊν, Τάιν Ντέιλι, Μαρίζα Τομέι και Ρόμπερτ Ντάουνι Τζούνιορ. Στην ταινία, ο Πίτερ Πάρκερ προσπαθεί να ισορροπήσει την καθημερινότητά του ως μαθητής λυκείου και ως Spider-Man, ενώ έρχεται αντιμέτωπος με τον Έιντριαν Τουμς / Vulture.

Τον Φεβρουάριο του 2015, τα Marvel Studios και η Sony συμφώνησαν να μοιραστούν τα κινηματογραφικά δικαιώματα του Spider-Man, ενσωματώνοντας τον χαρακτήρα στο MCU. Τον επόμενο Ιούνιο, ο Χόλαντ προσλήφθηκε για να ενσαρκώσει τον ομότιτλο χαρακτήρα και ο Γουότς για να σκηνοθετήσει. Σύντομα μετά από αυτό, προσλήφθηκαν οι Ντέιλι και Γκόλντστεϊν. Τον Απρίλιο του 2016, αποκαλύφθηκε ο τίτλος της ταινίας, καθώς και επιπλέον ηθοποιοί που θα συμμετείχαν σε αυτήν, συμπεριλαμβανομένου και του Ντάουνι, ο οποίος θα επαναλάμβανε τον ρόλο του ως Τόνι Σταρκ / Iron Man. Τον Ιούνιο του 2016 ξεκίνησαν τα γυρίσματα στα στούντιο Pinewood Atlanta στην κομητεία Φαγιέτ της Τζόρτζια και συνεχίστηκαν σε Ατλάντα, Λος Άντζελες και Νέα Υόρκη. Οι υπόλοιποι σεναριογράφοι αποκαλύφθηκαν κατά τη διάρκεια των γυρισμάτων, τα οποία ολοκληρώθηκαν τον Οκτώβριο του 2016 στο Βερολίνο. Η ομάδα παραγωγής έκανε προσπάθειες να διαφοροποιήσει την ταινία από τις προηγούμενες Spider-Man ταινίες.

Η ταινία *Spider-Man: Η Επιστροφή Στον Τόπο Του* έκανε πρεμιέρα στο Χόλυγουντ στις 28 Ιουνίου 2017, ενώ κυκλοφόρησε στις κινηματογραφικές αίθουσες των Ηνωμένων Πολιτειών στις 7 Ιουλίου 2017, ως μέρος της Φάσης Τρία του MCU. Στην Ελλάδα, η ταινία κυκλοφόρησε στις 6 Ιουλίου 2017. Η ταινία είχε έσοδα πάνω από $880 εκατομμύρια παγκοσμίως, γινόμενη η δεύτερη πιο εμπορικά επιτυχημένη ταινία Spider-Man και η έκτη ταινία με τις περισσότερες εισπράξεις για το 2017. Οι κριτικοί επαίνεσαν τον ελαφρύ τόνο της, το γεγονός πως επικεντρώθηκε στη μαθητική ζωή του Πάρκερ και τις ερμηνείες της, ειδικά των Χόλαντ και Κίτον. Κυκλοφόρησαν δύο συνέχειες με τίτλους *[[Spider-Man: Μακριά Από τον Τόπο του]]* (2019) και *[[Spider-Man: No Way Home]]* (2021), ενώ μία νέα τριλογία live-action ταινιών βρίσκεται σε ανάπτυξη από Sony και Marvel Studios.

## Πλοκή
Μετά τη Μάχη της Νέας Υόρκης το 2012, ανατίθεται στην εταιρία του Έιντριαν Τουμς να καθαρίσει την πόλη αλλά, τελικά, την επιχείρηση αναλαμβάνει το Τμήμα Ελέγχου Καταστροφών (συνεργασία του Τόνι Σταρκ και της κυβέρνησης). Έξαλλος για την εκδίωξή του, ο Τουμς πείθει τους υπαλλήλους του να κρατήσουν την τεχνολογία των Τσιτάουρι που ήδη συνέλεξαν και να τη χρησιμοποιήσουν για να δημιουργήσουν και να πουλήσουν προηγμένα όπλα. Ανάμεσά τους και μία στολή Vulture, την οποία χρησιμοποιεί ο Τουμς.

Οκτώ χρόνια αργότερα, ο Σταρκ στρατολογεί τον Πίτερ Πάρκερ για να βοηθήσει σε μία εσωτερική διαμάχη των Εκδικητών στη Γερμανία, αλλά επιστρέφει στο σχολείο του όταν ο Σταρκ του λέει πως δεν είναι ακόμα έτοιμος για να γίνει επίσημα Εκδικητής. Ο Πάρκερ εγκαταλείπει τη σχολική ομάδα ακαδημαϊκού δεκάθλου, ώστε να αφιερώσει περισσότερο χρόνο στην καταπολέμηση του εγκλήματος ως Spider-Man και, ο κολλητός του, Νεντ, ανακαλύπτει τη μυστική του ταυτότητα.

Ο Πάρκερ έρχεται αντιμέτωπος με τους συνεργάτες του Τουμς, Τζάκσον Μπράις / Shocker και Χέρμαν Σουλτς, οι οποίοι πουλάνε όπλα στον εγκληματία Άαρον Ντέιβις. Ο Πάρκερ σώζει τον Ντέιβις, αλλά ο ίδιος πιάνεται από τον Vulture και σχεδόν πνίγεται, όταν τον πετάει από ψηλά μέσα στη λίμνη και μπλέκεται στο αλεξίπτωτο της στολής του. Διασώζεται από τον Σταρκ, ο οποίος τον εντοπίζει με τον ανιχνευτή που έχει τοποθετήσει στη στολή Spider-Man που του έδωσε, προειδοποιώντας τον να μην εμπλακεί περισσότερο με τους εγκληματίες. Όταν ο Τουμς σκοτώνει καταλάθος τον Μπράις με ένα από τα όπλα τους, ο Σουλτς γίνεται ο νέος Shocker.

Ο Πάρκερ και ο Νεντ μελετούν ένα όπλο που άφησε πίσω ο Μπράις, αφαιρώντας τον πυρήνα του. Όταν ο ανιχνευτής που ο Πάρκερ τοποθέτησε στον Σουλτς δείχνει πως βρίσκεται στο Μέριλαντ, ο Πάρκερ ξαναμπαίνει στην ομάδα δεκάθλου ώστε να πάει στην Ουάσινγκτον, Π.Κ. για το εθνικό τουρνουά. Εκεί, απενεργοποιεί τον ανιχνευτή της στολής του και ξεκλειδώνει τα προηγμένα χαρακτηριστικά της, ενώ στην προσπάθειά του να σταματήσει τον Τουμς από το να κλέψει όπλα, παγιδεύεται, με αποτέλεσμα να χάσει το τουρνουά. Όταν ανακαλύπτει πως ο πυρήνας που αφαίρεσε με τον Νεντ, είναι μία ασταθής χειροβομβίδα, τρέχει να προλάβει να τον απομακρύνει από το σακίδιο του Νεντ. Ο πυρήνας όμως ενεργοποιείται και εκρήγνυται στον ανελκυστήρα του Μνημείου του Ουάσινγκτον, παγιδεύοντας τον Νεντ και τους συμμαθητές τους. Ο Πάρκερ καταφέρνει να τους σώσει, συμπεριλαμβανομένης και της Λιζ, της κοπέλας που είναι ερωτευμένος μαζί της. Μέρες αργότερα, στη Νέα Υόρκη, ο Πάρκερ αιχμαλωτίζει τον νέο αγοραστή του Τουμς πάνω στο Στέιτεν Άιλαντ φέρι, αλλά ο Τουμς ξεφεύγει κι ένα δυσλειτουργικό όπλο, μοιράζει το φέρι στα δύο. Ο Σταρκ βοηθάει τον Πάρκερ να σώσει τους επιβάτες και αφού του αποκαλύπτει πως εκείνος κάλεσε το FBI ενημερώνοντάς τους για τον Τουμς, κατάσχει τη στολή του Πάρκερ για την απερισκεψία του.

Ο Πάρκερ επιστρέφει στη μαθητική του ζωή και ζητάει από τη Λιζ να είναι η συνοδός του στον χορό του σχολείου. Τη βραδιά του χορού, ανακαλύπτει πως ο Τουμς είναι ο πατέρας της Λιζ, ενώ ο Τουμς καταλαβαίνει πως εκείνος είναι ο Spider-Man και τον απειλεί. Όταν ο Πάρκερ αντιλαμβάνεται πως ο Τουμς σκοπεύει να εισέλθει στο αεροπλάνο που μεταφέρει όπλα από τον Πύργο των Εκδικητών στο νέο τους αρχηγείο στη Νέα Υόρκη, φεύγει από τον χορό για να τον σταματήσει. Φτάνει στο λημέρι του Τουμς, όπου ο Τουμς τον παγιδεύει κάτω από τα ερείπια του κτιρίου και τον αφήνει να πεθάνει. Καταφέρνει ωστόσο να απελευθερωθεί και αναχαιτίζει το αεροπλάνο, οδηγώντας το να πέσει στην παραλία αντί στην πόλη. Η μάχη με τον Τουμς συνεχίζεται, με τον Πάρκερ να σώζει τελικά τη ζωή του Τουμς, όταν αντιλαμβάνεται πως η στολή του Vulture που φοράει, είναι έτοιμη να εκραγεί. Ο Πάρκερ αφήνει τον Τουμς μαζί με το φορτίο του αεροπλάνου για να τον βρει η αστυνομία. Μετά τη σύλληψη του πατέρα της, η Λιζ μετακομίζει, ενώ ο Σταρκ προτείνει στον Πάρκερ να μπει επίσημα στην ομάδα των Εκδικητών, αλλά εκείνος τον απορρίπτει. Αργότερα, του επιστρέφει τη στολή που είχε κατασχέσει κι ενώ ο Πάρκερ τη φοράει, τον βλέπει η θεία του, Μέι.

Στη σκηνή μετά τους τίτλους τέλους, ο φυλακισμένος Γκάργκαν προσεγγίζει τον Τουμς στη φυλακή, λέγοντάς του πως ακούγονται φήμες πως εκείνος γνωρίζει την πραγματική ταυτότητα του Spider-Man, αλλά ο Τουμς το αρνείται.

## Ηθοποιοί και Χαρακτήρες
[μικρογραφία|(Α–Δ) Οι [Τομ Χόλλαντ (ηθοποιός)|Τομ Χόλαντ, Λόρα Χάριερ, Τόνι Ρεβολόρι, Τζέικομπ Μπάταλον, Zendaya και ο σκηνοθέτης Τζον Γουότς στην Comic-Con του Σαν Ντιέγκο το 2016, για την προώθηση της ταινίας *Spider-Man: Η Επιστροφή Στον Τόπο Του*.]]
* Τομ Χόλαντ ως Πίτερ Πάρκερ / Spider-Man:Ένας 15χρονος ο οποίος απέκτησε ικανότητες παρόμοιες με της αράχνης, όταν τον δάγκωσε μία ραδιενεργή αράχνη. Οι παραγωγοί Κέβιν Φάιγκι και Έιμι Πασκάλ είχαν εντυπωσιαστεί με την ερμηνεία του Χόλαντ στις ταινίες *[[The Impossible]]* (2012) και *[[Στην Καρδιά της Θάλασσας]]* (2015), αλλά και στην τηλεοπτική σειρά *[[Wolf Hall]]* (2015). Ο Χόλαντ, για την ερμηνεία του στην ταινία, άντλησε έμπνευση από τους ηθοποιούς Τόμπι Μαγκουάιρ και Άντριου Γκάρφιλντ, οι οποίοι είχαν υποδυθεί στο παρελθόν τον ήρωα, αλλά ήλπιζε επίσης να δώσει κάτι «καινούριο και συναρπαστικό» στη δική του εκδοχή του χαρακτήρα, με το να είναι ο πρώτος που επικεντρώθηκε στον Πάρκερ «καθώς ασχολείται με τα καθημερινά προβλήματα που αντιμετωπίζει ένας 15χρονος, ενώ προσπαθεί να σώσει την πόλη». Ο Χόλαντ, για να προετοιμαστεί για τον ρόλο, φοίτησε για λίγες μέρες στο Λύκειο Επιστημών του Μπρονξ στο Μπρονξ, όπου οι άλλοι μαθητές δεν πίστευαν πως θα υποδυόταν τον Spider-Man. Ο Χόλαντ ένιωσε πως αυτό θα μεταφερόταν καλά στην ταινία, όπου οι άλλοι χαρακτήρες δεν υποπτεύονται πως ο Πάρκερ είναι ο Spider-Man. Για να φορέσει κάθε φορά τη στολή, ο Χόλαντ χρειαζόταν από 25 μέχρι 45 λεπτά, αναλόγως αν έπρεπε να φορέσει από κάτω και εξοπλισμό κασκαντέρ. Ο Χόλαντ υπέγραψε αρχικά συμφωνία για συμμετοχή σε έξι MCU ταινίες, συμπεριλαμβανομένων και τριών ταινιών Spider-Man.
* Μάικλ Κίτον ως Έιντριαν Τουμς / Vulture:Διασώστης ο οποίος στρέφεται στην εμπορία όπλων, όταν εξαναγκάζεται να μείνει χωρίς δουλειά. Χρησιμοποιεί μία στολή με μηχανικά φτερά, δημιουργημένη από τεχνολογία των Τσιτάουρι. Αποκαλύπτεται πως ο Τουμς είναι ο πατέρας της Λιζ, της κοπέλας που αρέσει στον Πάρκερ. Ο σκηνοθέτης Τζον Γουότς τον ήθελε να είναι ένας «κανονικός τύπος», πιο κοντά στον χαρακτήρα του Ρόμαν Ντέι, υψηλόβαθμου μέλους του Σώματος Αξιωματικών της Νόβα, τον οποίο υποδύεται ο Τζον Σι Ράιλι στην ταινία *[[Φύλακες του Γαλαξία (ταινία, 2014)|Φύλακες του Γαλαξία]]* (2014), παρά σαν άλλους κακούς του MCU όπως ο Θάνος και ο Ultron, έτσι ώστε να ταιριάζει με την εικόνα του Spider-Man, ενός «κανονικού παιδιού που γίνεται υπερήρωας». Αυτό βοήθησε στο να αποφευχθεί ο Τουμς να προσελκύσει το ενδιαφέρον των Εκδικητών και εξασφάλισε κάποιον που ο Πάρκερ θα ήταν σε θέση να νικήσει, ενώ ακόμα μάθαινε να χρησιμοποιεί τις ικανότητές του. Ο Κίτον είπε πως ο Τουμς δεν ήταν εντελώς κακός, καθώς «υπάρχουν κομμάτια του που λες, 'Ξέρεις τι; Ίσως μπορώ να καταλάβω την πλευρά του.'». Ο συμπαραγωγός Έρικ Χάουσερμαν Κάρολ παρομοίασε τον Τουμς ως «έναν σκοτεινό Τόνι Σταρκ», έναν «επιχειρηματία με οικογένεια. Θέλει να φροντίσει τα παιδιά του ... Δεν έχει αυτές τις αυταπάτες μεγαλείου όπου θέλει να κατακτήσει τον κόσμο ή να πάρει τη θέση της κυβέρνησης ή ακόμα και να νικήσει τους Εκδικητές ή κάτι. Απλά θέλει μια ευκαιρία για μια καλή ζωή». Ο Κίτον δεν δίστασε να υποδυθεί κάποιον άλλον χαρακτήρα κόμικ μετά την ενσάρκωση του Batman στις ταινίες του Τιμ Μπάρτον *[[Μπάτμαν (ταινία, 1989)|Μπάτμαν]]* (1989) και *[[Ο Μπάτμαν Επιστρέφει]]* (1992).
* Τζον Φαβρό ως Χάπι Χόγκαν:Ο πρώην επικεφαλής ασφάλειας στις Stark Industries και οδηγός και σωματοφύλακας του Τόνι Σταρκ. Ο Χόγκαν «φροντίζει» τον Πάρκερ στην ταινία, με τον Φαβρό να λέει πως ο Πάρκερ «χρειάζεται κάποιον για να τον βοηθήσει». Ο Φαβρό είχε υποδυθεί τον Χόγκαν στις ταινίες *Iron Man*, έχοντας επίσης σκηνοθετήσει τις πρώτες δύο από αυτές, και περιέγραψε ως διασκεδαστικό το να επιστρέφει απλά ως ηθοποιός, επιτρέποντάς του «να διατηρήσει τη σχέση του με το MCU ... Ειδικά όταν οι δημιουργοί σε φροντίζουν και φροντίζουν και τους χαρακτήρες και την ιστορία».
* Γκουίνεθ Πάλτροου ως Πέπερ Ποτς: Αρραβωνιαστικιά του Τόνι Σταρκ και διευθύνων σύμβουλος των Stark Industries.
* Zendaya ως Μισέλ:Μία από τις συμμαθήτριες του Πάρκερ, γνωστή επίσης και ως «MJ». Η Zendaya, αποκαλώντας τη Μισέλ παράξενη αλλά διανοούμενη, είπε πως «απλά αισθάνεται πως δεν υπάρχει λόγος να μιλάει σε άλλους ανθρώπους», λόγω της ευφυΐας της. Πρόσθεσε πως ήταν «αναζωογονητικό» το ότι η Μισέλ ήταν παράξενη και διαφορετική, νιώθοντας πως «αρκετοί νεαροί—ειδικά νεαρές γυναίκες—μπορούν να συσχετιστούν με αυτό». Ο Γουότς παρομοίασε τον χαρακτήρα με αυτόν της Άλισον Ρέινολντς (Άλι Σίντι) στην ταινία *[[The Breakfast Club]]* (1985) ή αυτόν της Λίντσεϊ Γουίρ (Λίντα Καρντελίνι) στην τηλεοπτική σειρά *[[Freaks and Geeks]]* (1999–2000). Ο χαρακτήρας δεν αποτελεί απευθείας προσαρμογή αυτού της Μαίρη Τζέιν Γουότσον, αλλά του δόθηκαν τα αρχικά «MJ» για να «υπενθυμίζει στον θεατή αυτή τη δυναμική», με τους σεναριογράφους «να φυτεύουν τον σπόρο σε αυτή την ταινία» για συγκρίσεις με τη Γουότσον, αλλά ταυτόχρονα να την κάνουν «εντελώς διαφορετική». Ο Φάιγκι πρόσθεσε πως η Μισέλ «δεν έχει εμμονή» με τον Πάρκερ όπως έχει κάποιες φορές η Γουότσον στα κόμικ, αλλά «είναι απλά παρατηρητική». Το πλήρες όνομά της, Μισέλ Τζόουνς-Γουότσον, αποκαλύπτεται στην ταινία, *[[Spider-Man: No Way Home]]* (2021).
* Ντόναλντ Γκλόβερ ως Άαρον Ντέιβις:Εγκληματίας, ο οποίος ψάχνει να αγοράσει όπλα από τον Τουμς. Ο Ντέιβις είναι ο θείος του Μάιλς Μοράλες, ενός από τους χαρακτήρες που παίρνουν τον μανδύα του Spider-Man στα κόμικ. Ο Γκλόβερ είχε χαρίσει τη φωνή του στον Μοράλες στην τηλεοπτική σειρά κινουμένων σχεδίων *[[Ultimate Spider-Man]]*, ενώ το 2010 είχε κάνει εκστρατεία για να ενσαρκώσει τον Spider-Man σε μια ταινία. Ο Γουότς γνώριζε για την εκστρατεία αυτή και μόλις προσλήφθηκε ως σκηνοθέτης, ρώτησε τον Φάιγκι για πιθανή πρόσληψη του Γκλόβερ. Ο ρόλος του σχεδιάστηκε ως «μια απολαυστική έκπληξη για τους θαυμαστές», με τον Ντέιβις να αναφέρει τον ανιψιό του σε μια σκηνή, προετοιμάζοντας πιθανή εμφάνιση του Μοράλες σε κάποια μελλοντική MCU ταινία. Ο Γουότς επέμεινε στο να αποδεχτεί ο Γκλόβερ τον ρόλο, διαβεβαιώνοντάς τον πως αν τον απέρριπτε, θα αφαιρούσε εντελώς τον Ντέιβις από την ταινία.
* Τζέικομπ Μπάταλον ως Νεντ:Ο καλύτερος φίλος του Πάρκερ, ο οποίος είναι «φανατικός gamer». Ο Μπάταλον τον περιέγραψε ως «τον κατεξοχήν καλύτερο τύπο, τον καλύτερο άνθρωπο, τον δεύτερο στην ιεραρχία τύπο, τον τύπο στην καρέκλα» για τον Πάρκερ. Αν και η Marvel χρησιμοποίησε τον Νεντ Λιντς ως βάση για τον χαρακτήρα, του οποίου το επώνυμο δεν φαίνεται στο σενάριο ή στην ταινία, στην ουσία δημιούργησαν τον δικό τους χαρακτήρα. Ο Κάρολ είπε πως ο Νεντ και άλλοι χαρακτήρες στην ταινία αποτελούν συνθέσεις αρκετών από τους αγαπημένους τους χαρακτήρες από τα κόμικ, ειδικά τον Γκάνκι Λι, ο οποίος είναι ο καλύτερος φίλος του Μάιλς Μοράλες στη σειρά κόμικ *[[Ultimate Comics: Spider-Man]]*. Το επώνυμο «Λιντς» του δίνεται στην ταινία *[[Spider-Man: Μακριά Από τον Τόπο του]]* και επιβεβαιώνεται στην ταινία *No Way Home*.
* Λόρα Χάριερ ως Λιζ: Τελειόφοιτη στο λύκειο του Πάρκερ, το ερωτικό του ενδιαφέρον και κόρη του Τουμς, με προσωπικότητα «τύπου Α».
* Τόνι Ρεβολόρι ως Φλας:Συμμαθητής και αντίπαλος του Πάρκερ. Καθώς ο χαρακτήρας στα κόμικ απεικονίζεται γενικά ως ένας λευκός νταής, ο Γουατεμαλοαμερικανός ηθοποιός, όταν προσλήφθηκε για τον ρόλο, έλαβε απειλές για τη ζωή του. Ο Ρεβολόρι εργάστηκε σκληρά για «να δικαιώσει τον χαρακτήρα», καθώς είναι ένας σημαντικός χαρακτήρας για τους θαυμαστές. Από το να είναι κάποιος που, όπως στα κόμικ, επιβάλλεται χρησιμοποιώντας τη δύναμή του, ο Φλας Τόμπσον επαναδημιουργήθηκε ως «ένα πλούσιο, αυτάρεσκο παιδί», έτσι ώστε να αντικατοπτρίζει περισσότερο τις σύγχρονες απόψεις περί εκφοβισμού, μετατρέποντάς τον περισσότερο σε νταή των κοινωνικών δικτύων και αντίπαλο του Πάρκερ. Αυτή η απεικόνιση ενημερώθηκε εκτενώς από την επίσκεψη του Χόλαντ στο Λύκειο Επιστημών του Μπρονξ. Ο Ρεβολόρι είπε πως η Φλας πρέπει να εργαστεί σκληρά για να φτάσει την ευφυΐα του Πάρκερ, που είναι «ένας από τους λόγους που δεν συμπαθεί τον Πίτερ. Όλοι οι άλλοι δείχνουν να συμπαθούν τον Πίτερ, έτσι εκείνος είναι σε φάση, γιατί δεν συμπαθούν εμένα όπως συμπαθούν κι εκείνον;» Για τον ρόλο, ο Ρεβολόρι πήρε 27Kg.
* Μποκίμ Γούντμπαϊν ως Χέρμαν Σουλτς / Shocker: Συνεργός του Τουμς, ο οποίος αποτελεί το δεύτερο άτομο που χρησιμοποιεί τα τροποποιημένα, δονητικής βολής γάντια του Μπροκ Ρόμλοου.
* Τάιν Ντέιλι ως Αν Μαρί Χόουγκ: Η επικεφαλής του Κυβερνητικού Τμήματος Ελέγχου Καταστροφών.
* Μαρίζα Τομέι ως Μέι Πάρκερ:Η θεία του Πίτερ. Οι πρώτες αναφορές σχετικά με την πρόσληψη της Τομέι για τον ρόλο προκάλεσαν αντιδράσεις στα κοινωνικά δίκτυα, με τους θαυμαστές των κόμικ να ισχυρίζονται πως η ηθοποιός ήταν «πολύ νέα και ελκυστική για να ενσαρκώσει τον χαρακτήρα», ειδικά μετά το γεγονός πως ο χαρακτήρας είχε απεικονιστεί από μεγαλύτερες ηθοποιούς στο παρελθόν συγκριτικά με την Τομέι. Όσον αφορά την πρόσληψή της, ο συνσεναριογράφος της ταινίας *[[Captain America: Εμφύλιος Πόλεμος]]* (2016), Στίβεν ΜακΦίλι, είπε πως, για το MCU, προσπαθούν να κάνουν τον Πίτερ «όσο πιο νατουραλιστικό γίνεται... Αυτός είναι εν μέρει ο λόγος που η θεία του δεν είναι 80 χρονών. Αν είναι η αδελφή της νεκρής μητέρας του, γιατί να είναι δύο γενιές μεγαλύτερη;» Ο Κάρολ πρόσθεσε πως η δημιουργική ομάδα, όταν έψαχνε ηθοποιό για τον ρόλο, έψαχνε για κάποια που θα έμοιαζε σαν τη «μεγαλύτερη αδελφή» ή κάποια πιο κοντά στην ηλικία του Πίτερ Πάρκερ. Όταν η Τομέι έψαξε τον χαρακτήρα, πρότεινε να την κάνουν να δείχνει μεγαλύτερη, αλλά δεν το έκαναν. Η Τομέι ένιωσε πως υπήρχε «λευκό μητρώο» από το οποίο θα μπορούσε να αναπτύξει τον χαρακτήρα και μίλησε με τον Γουότς αναφορικά με τη Μέι να είναι «οργανωτής της κοινότητας ή να βοηθάει στη γειτονιά», για να δείξει από πού προέρχονται οι αξίες του Πίτερ.
* Ρόμπερτ Ντάουνι Τζούνιορ ως Τόνι Σταρκ / Iron Man:Ένας δισεκατομμυριούχος που αποκαλεί τον εαυτό του ιδιοφυΐα, playboy και φιλάνθρωπο, ο οποίος έχει στην κατοχή του μια μηχανική στολή πανοπλία (Iron Man) την οποία ο ίδιος δημιούργησε. Αποτελεί τον μέντορα του Πάρκερ και είναι αυτός που έστησε το Κυρερνητικό Τμήμα Ελέγχου Καταστροφών. Ο Πρόεδρος της Sony Pictures Motion Picture Group, Τομ Ρόθμαν, σημείωσε πως πέραν του εμπορικού πλεονεκτήματος της συμμετοχής του Ντάουνι στην ταινία, η συμπερίληψη του Σταρκ ήταν σημαντική, εξαιτίας της σχέσης που δημιουργήθηκε μεταξύ εκείνου και του Πάρκερ στην ταινία *Captain America: Εμφύλιος Πόλεμος*. Ο Γουότς σημείωσε πως μετά τις πράξεις του Σταρκ στην ταινία *Εμφύλιος Πόλεμος*, το να εισάγει τον Πάρκερ ως Εκδικητή, υπάρχουν «πολλές επιπτώσεις σε αυτό. Είναι ένα πρώτο βήμα προς τον Τόνι να αποτελέσει κάποιου είδους μέντορα; Είναι άνετος με αυτό;» Ο συν-σεναριογράφος Τζόναθαν Γκόλντστεϊν συνέκρινε τον Σταρκ με τον χαρακτήρα του πατέρα που υποδυόταν ο Ήθαν Χοκ στην ταινία *[[Μεγαλώνοντας]]* (2014).

Επιπρόσθετα, οι Κέρι Κόντον και Κρις Έβανς επαναλαμβάνουν τους ρόλους τους ως F.R.I.D.A.Y. και Στιβ Ρότζερς / Captain America από προηγούμενες ταινίες του MCU, αντίστοιχα. Ο Ρότζερς εμφανίζεται σε βιντεάκια ανακοινώσεων δίνοντας συμβουλές, τα οποία προβάλλονται στο σχολείο του Πάρκερ. Η Γκαρσέλ Μποβέ υποδύεται τη Ντόρις Τουμς, σύζυγο του Έιντριαν και μητέρα της Λιζ, και η Τζένιφερ Κόνελι παρέχει τη φωνή της στην Κάρεν, την τεχνητή νοημοσύνη της στολής του Πάρκερ. Ο Χέμκι Μαδέρα εμφανίζεται ως ο Κύριος Ντελμάρ, ιδιοκτήτης ενός μικρού μανάβικου, ενώ ο Γκάρι Γουίκς υποδύεται τον πράκτορα Φόστερ του Ελέγχου Καταστροφών. Ο Λόγκαν Μάρσαλ-Γκριν υποδύεται τον Τζάκσον Μπράις, τον πρώτο Shocker, ο οποίος είναι συνεργός του Τουμς και χρησιμοποιεί τα τροποποιημένα, δονητικής βολής γάντια του Μπροκ Ρόμλοου. Άλλοι επαγγελματικοί συνεργάτες του Τουμς αποτελούν οι: Μάικλ Τσέρνους ως Φινίας Μέισον, Μάικλ Μάντο ως Μακ Γκάργκαν και Κρίστοφερ Μπέρι ως Ράντι Βέιλ.

Το καθηγητικό σώμα του σχολείου του Πάρκερ συμπεριλαμβάνει τους: Κένεθ Τσόι, ο οποίος είχε υποδυθεί προηγουμένως στο MCU τον Τζιμ Μορίτα, τώρα υποδύεται τον Διευθυντή Μορίτα, απόγονο του Τζιμ, Χάνιμπαλ Μπούρις ως Προπονητής Γουίλσον, ο καθηγητής γυμναστικής του σχολείου, ο οποίος περιγράφεται ως «ένας από τους πιο χαζούς χαρακτήρες που δεν συνειδητοποιούν πως [ο Πάρκερ είναι] ο Spider-Man, Μάρτιν Σταρ, ο οποίος επαναλαμβάνει τον προηγούμενο ρόλο του από την ταινία *[[Ο Απίθανος Hulk (ταινία)|Ο Απίθανος Hulk]]* (2008) στην οποία δεν του είχε δοθεί κάποιο όνομα, ως Ρότζερ Χάρινγκτον, καθηγητής και προπονητής του ακαδημαϊκού δεκάθλου, Σελένις Λέιβα ως κυρία Γουόρεν, Τούντε Αντεμπίμπι ως κύριος Κόμπγουελ και Τζον Πένικ ως κύριος Χάπγκουντ. Στους συμμαθητές του Πάρκερ συμπεριλαμβάνονται οι: Ιζαμπέλα Αμάρα ως Σάλι, Τζόρζε Λέντεμποργκ ως Τζέισον Ιονέλο, Τζόσι Τότα ως Σέιμουρ, Άμπραχαμ Άτα ως Άμπραχαμ; Τίφανι Έσπενσεν ως Σίντι, Ανγκάουρι Ράις ως Μπέτι Μπραντ, Μάικλ Μπαρμπιέρι ως Τσαρλς και Ήθαν Ντιζόν ως Τίνι. Η Μάρθα Κέλι εμφανίζεται στην ταινία ως τουριστική οδηγός, ο Ζακ Τσέρι ως τον άντρα στον δρόμο που ζητάει από τον Spider-Man να «κάνει μία τούμπα» και ο Κερκ Θάτσερ κάνει μία κάμεο εμφάνιση ως «ρεμάλι», φόρο τιμής στον ρόλο του στην ταινία *[[Σταρ Τρεκ Νο 4: Επιστροφή στο Παρόν]]* (1986). Ο συν-δημιουργός του Spider-Man, Σταν Λι, κάνει επίσης μία κάμεο εμφάνιση ως ένοικος ενός διαμερίσματος στη Νέα Υόρκη με το όνομα Γκάρι, ο οποίος παρακολουθεί τη διαμάχη του Πάρκερ με έναν γείτονα.

## Παραγωγή
### Ανάπτυξη

Μετά το χακάρισμα των υπολογιστών της Sony τον Νοέμβριο του 2014, βγήκε στη δημοσιότητα η ηλεκτρονική αλληλογραφία που αντάλλαξαν η συμπρόεδρος Έιμι Πασκάλ και ο πρόεδρος Νταγκ Μπέλγκραντ της Sony Pictures Entertainment, όπου ανέφεραν πως η Sony ήθελε τα Marvel Studios να παράγουν μία νέα τριλογία ταινιών Spider-Man, με τη Sony να διατηρεί «τον δημιουργικό έλεγχο, την προώθηση και τη διανομή». Οι συζητήσεις μεταξύ Sony και Marvel κατέρρευσαν, με τη Sony να σχεδιάζει να προχωρήσει με τις δικές της Spider-Man ταινίες. Ωστόσο, τον Φεβρουάριο του 2015, Sony Pictures και Marvel Studios ανακοίνωσαν πως θα κυκλοφορούσαν μία νέα ταινία Spider-Man, με τον Κέβιν Φάιγκι και την Πασκάλ ως παραγωγούς (η τελευταία μέσω της δικής της εταιρίας παραγωγής, Pascal Pictures). Ο χαρακτήρας, πριν εμφανιστεί στη δικιά του ταινία, θα εμφανιζόταν πρώτα σε μία ταινία του MCU, η οποία αργότερα αποκαλύφθηκε πως θα ήταν η ταινία *[[Captain America: Εμφύλιος Πόλεμος]]* (2016). Τα Marvel Studios θα εξερευνούσαν τις ευκαιρίες για ενσωμάτωση άλλων MCU χαρακτήρων στις Spider-Man ταινίες, τις οποίες η Sony θα εξακολουθούσε να χρηματοδοτεί, να διανέμει και να έχει τον τελικό δημιουργικό έλεγχο. Και τα δύο στούντιο έχουν το δικαίωμα να τερματίσουν τη συμφωνία οποιαδήποτε στιγμή, ενώ δεν έγινε ανταλλαγή χρημάτων κατά τη συμφωνία. Ωστόσο, το 2011 έγινε μία μικρή προσαρμογή στη συμφωνία, η οποία έδινε στη Marvel τον πλήρη έλεγχο των δικαιωμάτων των εμπορικών προϊόντων που αφορούσαν τον Spider-Man, με αντάλλαγμα μία εφάπαξ πληρωμή $175 εκατομμυρίων στη Sony και πληρωμή μέχρι $35 εκατομμύρια για κάθε μελλοντική ταινία Spider-Man, αντί η Sony να λαμβάνει το προηγούμενο 5% που λάμβανε από τα έσοδα μίας Spider-Man ταινίας—η Marvel θα μπορούσε τώρα να μειώσει την πληρωμή των $35 εκατομμυρίων, αν η ταινία συμπαραγωγής είχε έσοδα περισσότερα από $750 εκατομμύρια. Τα Marvel Studios εξακολουθούσαν να λαμβάνουν το 5% των εσόδων της ταινίας, από την πρώτη μέρα κυκλοφορίας της (first dollar gross). Η Lone Star Funds ήταν επίσης, μέσω συμφωνίας, συν-χορηγός της ταινίας με τη Sony, καλύπτοντας το 25% του προϋπολογισμού των $175 εκατομμυρίων, ενώ η Columbia Pictures λειτούργησε επίσημα ως συμπαραγωγός με τα Marvel Studios. Η Sony πλήρωσε επίσης τη Marvel ένα άγνωστο ποσό ως τέλος παραγωγού.

Η Marvel έκανε προσπάθειες να εντάξει τον Spider-Man στο MCU τουλάχιστον από τον Οκτώβριο του 2014, όταν ανακοίνωσαν τις ταινίες της Φάσης Τρία, με τον Φάιγκι να λέει: «Η Marvel δεν ανακοινώνει τίποτα επίσημα μέχρι να είναι απόλυτα σίγουρο. Έτσι, τον Οκτώβριο προχωρήσαμε με το Σχέδιο Α, έχοντας όμως και το Σχέδιο Β και το πώς θα άλλαζαν όλα, αν ξεκινούσε [η συμφωνία] με τη Sony. Σκεφτόμασταν για [Spider-Man ταινία] από όταν ξεκινήσαμε να σκεφτόμαστε τη Φάση Τρία». Οι Άβι Άραντ και Ματ Τόλμαχ, παραγωγοί της σειράς ταινιών *The Amazing Spider-Man*, ορίστηκαν να λειτουργήσουν ως εκτελεστικοί παραγωγοί, χωρίς όμως τον σκηνοθέτη Μαρκ Γουέμπ ή τον ηθοποιό Άντριου Γκάρφιλντ να επιστρέφουν για την καινούρια ταινία. Υπήρχαν αναφορές πως η Sony βρισκόταν σε αναζήτηση ενός νεαρότερου ηθοποιού από τον Γκάρφιλντ για να υποδυθεί τον Spider-Man, με τους Λόγκαν Λέρμαν και Ντίλαν Ο'Μπράιεν να θεωρούνται φαβορί για να πάρουν τον ρόλο. Τον Μάρτιο του 2015, εξεταζόταν η πιθανότητα ο Ντρου Γκόνταρντ να γράψει και να σκηνοθετήσει την ταινία, ενώ ο Ο'Μπράιεν είπε πως δεν τον είχαν προσεγγίσει για τον ρόλο. Ο Γκόνταρντ, ο οποίος είχε εμπλακεί προηγουμένως με τη δημιουργία μίας ταινίας για τη Sony βασισμένη στους Sinister Six, είπε αργότερα πως απέρριψε την πρόταση να εργαστεί σε μία νέα ταινία του είδους καθώς σκέφτηκε πως «δεν είχε την παραμικρή ιδέα» για αυτήν και δυσκολευόταν με την ιδέα να εργαστεί σε μία νέα ταινία, έχοντας περάσει έναν χρόνο δουλεύοντας πάνω στην ταινία για τους Sinister Six, βρισκόμενος σε αυτόν τον κόσμο και σκέψη. Τον επόμενο μήνα, ενώ προωθούσε την ταινία *[[Εκδικητές: Η Εποχή του Ultron]]* (2015), ο Φάιγκι είπε πως ο χαρακτήρας του Πίτερ Πάρκερ θα ήταν περίπου 15 με 16 χρονών στην ταινία, η οποία δεν θα αποτελούσε ιστορία προέλευσης, καθώς «υπάρχουν δύο διηγήσεις αυτής της ιστορίας τα τελευταία [δεκατρία χρόνια], οπότε θα το θεωρήσουμε ως δεδομένο πως ο κόσμος γνωρίζει όλη την ιστορία και ό,τι την αφορά». Ο θείος του Πάρκερ αναφέρεται στην ταινία, αλλά όχι ονομαστικά. Υπήρξε μία συζήτηση να γίνει ευθεία αναφορά στον Μπεν στη σκηνή όπου ο Πίτερ ετοιμάζεται για τον χορό, αποκαλύπτοντας πως η γκαρνταρόμπα του αποτελείται κυρίως από ρούχα του Μπεν, αλλά οι σεναριογράφοι εγκατέλειψαν την ιδέα επειδή ένιωσαν πως η στιγμή ξέφευγε από την ιστορία του Πάρκερ κι έκανε τον θάνατο του Μπεν να μοιάζει με μια «ξεπεταγμένη ατάκα». Αργότερα τον Απρίλιο, οι Νατ Γουλφ, Έισα Μπάτερφιλντ, Τομ Χολλαντ, Τιμοτέ Σαλαμέ και Λίαμ Τζέιμς, ήταν υποψήφιοι για Sony και Marvel για τον ρόλο του Spider-Man, με τους Χόλαντ και Μπάτερφιλντ να θεωρούνται τα φαβορί για να τον πάρουν.

Τον Μάιο του 2015, οι Τζόναθαν Λεβίν, Τεντ Μέλφι, Τζέισον Μουρ, Τζάρεντ Χες και η συγγραφική ομάδα των Τζον Φράνσις Ντέιλι και Τζόναθαν Γκόλντστεϊν, ήταν υποψήφιοι για να σκηνοθετήσουν την ταινία. Οι Μπάτερφιλντ, Χόλαντ, Τζούντα Λιούις, Ματ Λιντζ, Τσάρλι Πλάμερ και Τσάρλι Ρο έκαναν δοκιμαστικό σε οθόνη για τον πρωταγωνιστικό ρόλο της ταινίας, απέναντι στον Ρόμπερτ Ντάουνι Τζούνιορ, ο οποίος υποδύεται τον Τόνι Σταρκ / Iron Man στο MCU, για να εξεταστεί η «χημεία» μεταξύ των δύο. Οι έξι τους επιλέχθηκαν ανάμεσα από 1500 ηθοποιούς για να δοκιμαστούν μπροστά στους Φάιγκι, Πασκάλ και τα αδέλφια Ρούσο—σκηνοθέτες της ταινίας *Captain America: Εμφύλιος Πόλεμος*. Ο Λιντζ προσλήφθηκε αργότερα για τον ρόλο του Μπρούνο Καρέλι στην τηλεοπτική σειρά του Disney+ των Marvel Studios, *[[Ms. Marvel (τηλεοπτική σειρά)|Ms. Marvel]]* (2022). Μέχρι τις αρχές Ιουνίου του 2015, οι Λεβίν και Μέλφι ήταν οι επικρατέστεροι για να σκηνοθετήσουν την ταινία, με τους Ντέιλι & Γκόλντστεϊν και Τζον Γουότς να βρίσκονται επίσης στη λίστα, ενώ οι Φάιγκι και Πασκάλ μείωσαν τον αριθμό των υποψηφίων ηθοποιών για τον ρόλο του Spider-Man στους δύο, Χόλαντ και Ρο, με τους δύο τους να περνάνε από καινούριο δοκιμαστικό με τον Ντάουνι. Ο Χόλαντ δοκιμάστηκε επίσης με τον Κρις Έβανς, ο οποίος υποδύεται τον Στιβ Ρότζερς / Captain America στο MCU, και αναδείχθηκε ως ο επικρατέστερος. Στις 23 Ιουνίου, Marvel και Sony ανακοίνωσαν επίσημα πως ο Χόλαντ θα πρωταγωνιστούσε στην ταινία ως Spider-Man και πως ο Γουότς θα την σκηνοθετούσε. Οι Ρούσο «ήταν πολύ έντονοι σχετικά με το ποιον ήθελαν για τον ρόλο», πιέζοντας να προσληφθεί ένας ηθοποιός που θα ήταν κοντά στην πραγματική ηλικία του Πίτερ Πάρκερ, ώστε να διαφοροποιείται από τις προηγούμενες ενσαρκώσεις. Επίσης, επαίνεσαν τον Χόλαντ για το γεγονός πως είχε ασχοληθεί με τον χορό και την ενόργανη γυμναστική. Ο Γουότς ήταν σε θέση να διαβάσει το σενάριο της ταινίας *Εμφύλιος Πόλεμος*, να μιλήσει με τους Ρούσο και να βρίσκεται στο γύρισμα για τις σκηνές του Spider-Man σε εκείνη την ταινία. Ήταν σε θέση να δει «τι έκαναν με όλο αυτό» και να παρέχει «ιδέες για το ένα και για το άλλο», συμπεριλαμβανομένου του τι ρούχα έχει ο Πάρκερ στη ντουλάπα του ή πώς μοιάζει το δωμάτιό του, «έτσι ώστε η μετάβαση από τη δική τους ταινία στη δική μου να περνάει απαρατήρητη». Σχετικά με τη συμμετοχή του στο MCU και την πρόσληψή του να σκηνοθετήσει την ταινία, ο Γουότς είπε πως ήταν ενθουσιασμένος να εξερευνήσει το «ισόγειο» του MCU, έναν κόσμο όπου χαρακτήρες όπως οι Εκδικητές υπάρχουν, αλλά σε προηγούμενες ταινίες έχουν απεικονιστεί μόνο «στο ρετιρέ του κόσμου της Marvel».

Πριν πάρει τη δουλειά του σκηνοθέτη, ο Γουότς δημιούργησε εικόνες του Νικ Φιούρι ως μέντορα του Πάρκερ κατά τη διάρκεια κάποιων «πρώτων διαθέσεων» λέγοντας: «Δεν ξέρω ποια θα είναι η κατάσταση, αλλά αυτό θα ήταν ένα άτομο που θα ήθελε να έχει μπελάδες μαζί». Ο Φάιγκι είπε πως οι ταινίες του Τζον Χιουζ θα ήταν μεγάλη επιρροή και πως η προσωπική ωρίμανση και ανάπτυξη του Πάρκερ θα ήταν εξίσου σημαντική με τον ρόλο του ως Spider-Man. Σημείωσε πως «σε αυτή την ηλικία, στο λύκειο, όλα μοιάζουν ζητήματα ζωής ή θανάτου». Είπε επίσης πως ήλπιζε στην ταινία να χρησιμοποιηθεί ένας από τους εχθρούς του Spider-Man που δεν είχαν παρουσιαστεί μέχρι στιγμής σε προηγούμενες ταινίες και πώς τα γυρίσματα θα ξεκινούσαν τον Ιούνιο του 2016. Τον Ιούλιο του 2015, δημοσιεύτηκε πως είχε γίνει πρόταση στη Μαρίζα Τομέι για τον ρόλο της Μεί Πάρκερ, της θείας του Πίτερ. Αποκαλύφθηκε επίσης πως οι Ντέιλι και Γκόλντστεϊν, ενώ δεν είχαν πάρει τη θέση του σκηνοθέτη, είχαν ξεκινήσει διαπραγματεύσεις για να γράψουν το σενάριο και τους δόθηκαν τρεις μέρες για να παρουσιάσουν στη Marvel την ιδέα τους. Σύντομα επιβεβαιώθηκε πως συμφώνησαν και υπέγραψαν ως σεναριογράφοι. Το ζευγάρι πρότεινε μία απεικόνιση του χαρακτήρα που θα ήταν «εκ διαμέτρου αντίθετη» με τις προηγούμενες ταινίες Spider-Man, δημιουργώντας μία λίστα με όλα τα στοιχεία που υπήρχαν σε εκείνες τις ταινίες και που προσπαθούσαν ενεργά να αποφύγουν να επαναχρησιμοποιήσουν. Επέλεξαν να επικεντρωθούν στις πτυχές του χαρακτήρα που αφορούσαν το σχολείο, παρά στο «δράμα και το βάρος της τραγωδίας που οδηγεί στην ιστορία προέλευσης του Spider-Man». Ένιωσαν πως αυτό θα τον διαφοροποιούσε και από τους άλλους υπερήρωες του MCU. Ο Ντέιλι είπε πως η ταινία είχε να κάνει με το πώς Πάρκερ «βρίσκει πού ανήκει» στο MCU, με τη συγγραφική ομάδα να θέλει η ταινία να επικεντρώνεται στο πώς «συμβιβάζεται με τις νέες ικανότητές του, χωρίς να είναι ακόμα καλός με αυτές, και να φέρει μαζί του πραγματικό φόβο και αδυναμίες», όπως το ότι φοβάται τα ύψη στη σκηνή όπου πρέπει να σκαρφαλώσει στο Μνημείο του Ουάσινγκτον. Ο Ντέιλι σημείωσε: «Ακόμη και μέσα στο πλαίσιο της ταινίας, δεν νομίζω πως κάποιος θα ένιωθε αυτόν τον φόβο για τα ύψη ή ακόμα και τον ίλιγγο που νιώθει το κοινό αν τον έχει στον μυαλό του ως αυτόν που αιωρείται ανάμεσα σε ουρανοξύστες». Οι σεναριογράφοι ήθελαν επίσης να αποφύγουν τους ουρανοξύστες του Μανχάταν εξαιτίας της συχνής χρήσης τους στις άλλες ταινίες και, αντί αυτού, τοποθέτησαν τον χαρακτήρα σε μέρη όπως «τα προάστια, ένα γήπεδο γκολφ, το Στέιτεν Άιλαντ Φέρι, τη νήσο Κόνι, ακόμη και την Ουάσιγκτον, Π.Κ.». Μία από τις ιδέες που είχαν για πρώτη σκηνή της ταινίας ήταν «ο Spider-Man να βρίσκεται πάνω σε ένα αεροπλάνο στα 10.000 πόδια, χωρίς κανένα απολύτως δίκτυ προστασίας. ... είστε εξοικειωμένοι με το είδος των περιοχών που δρα, [έτσι] γιατί να μην το αλλάξουμε σε κάτι που ο κόσμος δεν έχει ξαναδεί;» Ωστόσο, το δίδυμο παραδέχθηκε πως η ταινία έχει μια κάπως πιο προσγειωμένη, πιο «χαμηλής πτήσης» προσέγγιση σε σχέση με τις προηγούμενες ταινίες, αποφεύγοντας έτσι την ανάγκη να εξηγήσει γιατί οι Εκδικητές δεν έρχονται να βοηθήσουν, αφού ένα πρόβλημα που θα ήταν απειλητικό για τον κόσμο, λογικά, θα απαιτούσε την παρουσία των «μεγάλων».

Η Marvel ενθάρρυνε τους Ντέιλι και Γκόλντστεϊν να εκφράσουν τη δική τους αίσθηση χιούμορ στο σενάριο, με τον Ντέιλι να λέει: «Όταν βλέπεις τον κόσμο μέσα από τα μάτια ενός διασκεδαστικού, αστείου παιδιού, μπορείς πραγματικά να αγκαλιάσεις αυτή τη φωνή και να μην του δώσεις τις στοχευμένες ατάκες που τόσο έχεις συνηθίσει να ακούς από τον Πίτερ Πάρκερ». Εμπνευσμένοι από την εμπειρία τους να δουλεύουν πάνω σε sitcom, οι σεναριογράφοι κοίταξαν επίσης να δημιουργήσουν μέσα στην ταινία «ένα δίκτυο δυνατών χαρακτήρων» γύρω από τον Πάρκερ. Τον Οκτώβριο του 2015, ο Γουότς είπε πως προσπαθούσε να κάνει την ταινία μία ιστορία ενηλικίωσης, όπου φαίνεται η ωρίμανση του Πάρκερ, παραθέτοντας τις ταινίες *[[Ο Γόης των Χιλίων Δολαρίων]]* (1987), *[[Πες το Οπως Θες]]* (1989) και *[[Σχεδόν Διάσημοι]]* (2000), ως κάποιες από τις αγαπημένες του ταινίες αυτού του είδους. Αυτή ήταν και η πτυχή της ταινίας που τον έκανε εξαρχής να δείξει ενδιαφέρον για να την σκηνοθετήσει, καθώς ήδη έψαχνε να κάνει μία ιστορία ενηλικίωσης όταν άκουσε πως ο νέος Spider-Man θα ήταν νεαρότερος σε σχέση με τις προηγούμενες ενσαρκώσεις. Κατά την προετοιμασία του για την ταινία, ο Γουότς ξαναδιάβασε τα αυθεντικά κόμικ Spider-Man και «κατέληξε σε νέα συνειδητοποίηση» σχετικά με το πόσο δημοφιλής ήταν ο χαρακτήρας όταν κυκλοφόρησε, θεωρώντας πως είχε εισάγει μια νέα οπτική στα κόμικ, στα οποία είχε ήδη εγκαθιδρυθεί «ένα τρελό θεαματικό σύμπαν ... για να δώσει την οπτική ενός κανονικού ανθρώπου σε αυτό». Ένιωσε πως αυτή ήταν και η ευθύνη της συγκεκριμένης ταινίας, αφού έπρεπε να εισάγει τον Spider-Man σε ένα ήδη εγκαθιδρυμένο MCU. Συγκεκριμένα κόμικ τα οποία ο Γουότς σημείωσε ως πιθανές επιρροές για την ταινία ήταν τα *Ultimate Spider-Man* και *Spider-Man Loves Mary Jane*. Τον Δεκέμβριο, ο Όλιβερ Σολ υπέγραψε για να είναι ο σχεδιαστής παραγωγής της ταινίας.

### Προ-παραγωγή
μικρογραφία|αριστερά|κατακόρυφα|Ο Γουότς στην Comic-Con του Σαν Ντιέγκο το 2016 για την προώθηση της ταινίας ''Spider-Man: Η Επιστροφή Στον Τόπο Του''.
Ο Γουότς ήθελε να προ-οπτικοποιήσει σε μεγάλο βαθμό την ταινία, ειδικά τις σκηνές δράσης, όπως κάνει σε όλες του τις ταινίες. Για την ταινία *Επιστροφή Στον Τόπο του*, ο Γουότς εργάστηκε με ομάδα για να «καταλάβ[ει] τη γλώσσα των οπτικών εφέ στις σκηνές δράσης και ... να δοκιμάσ[ει] διάφορα πράγματα» ως εξάσκηση, πριν ξεκινήσουν τα γυρίσματα, δεδομένου της έλλειψης εμπειρίας του σε μεγάλης κλίμακας ταινίες. Για τις σκηνές «αιωρήσεων με ιστό», ο Γουότς ήθελε να αποφύγει τις μεγάλες «απότομες» κινήσεις της κάμερας που είχαν χρησιμοποιηθεί στο παρελθόν και αντί αυτού «το κράτησ[ε] όσο πιο προσγειωμένο γινόταν. Έτσι, είτε επρόκειτο για λήψη με κάμερα drone είτε με ελικόπτερο είτε με κινητή κάμερα σε σύρμα, ή ακόμα και με κάμερα στο χέρι, πάνω σε μια οροφή να τον ακολουθεί, το ήθελα να μοιάζει σαν να ήμασταν εκεί μαζί του».

Τον Ιανουάριο του 2016, η Sony άλλαξε την ημερομηνία κυκλοφορίας της ταινίας από 28 Ιουλίου σε 7 Ιουλίου 2017 και είπε πως η ταινία θα ανακατασκευαζόταν ψηφιακά για IMAX 3D κατά το στάδιο της μετά-παραγωγής. Ο Τζ. Κ. Σίμονς εξέφρασε ενδιαφέρον στο να επαναλάβει τον ρόλο του ως Τζ. Τζόνα Τζέιμσον από τις ''Spider-Man'' ταινίες του Σαμ Ράιμι. Στις αρχές Μαρτίου, η Zendaya προσλήφθηκε για τον ρόλο της Μισέλ, ενώ η Τομέι επιβεβαιώθηκε για τον ρόλο της Μέι Πάρκερ. Τον επόμενο μήνα, ο Φάιγκι επιβεβαίωσε πως χαρακτήρες από προηγούμενες ταινίες του MCU θα εμφανίζονταν στην ταινία, ξεκαθαρίζοντας πως η συμφωνία με τη Sony δεν προσδιορίζει ποιοι χαρακτήρες μπορούν ή όχι να είναι σε αυτήν. Σημείωσε πως η κοινή χρήση χαρακτήρων μεταξύ των στούντιο έγινε με «καλή πίστη», έτσι ώστε «να έχουμε περισσότερα παιχνίδια για να παίζουμε καθώς στήνουμε μία ιστορία» και πως «η συμφωνία έλεγε πως αυτή είναι μία πολύ Sony Pictures ταινία... εμείς είμαστε οι δημιουργικοί παραγωγοί. Είμαστε αυτοί που προσέλαβαν τον ηθοποιό, που τον συστήσαμε [στην ταινία *Εμφύλιος Πόλεμος*] και τώρα, δουλεύουμε πάνω στο σενάριο, ενώ σύντομα ξεκινάμε γυρίσματα». Ο Πρόεδρος της Sony Pictures, Τομ Ρόθμαν, πρόσθεσε περαιτέρω πως η Sony είναι αυτή που έχει τον τελικό λόγο του να δοθεί το πράσινο φως για κάτι, αλλά η Marvel ανέλαβε το δημιουργικό κομμάτι. Στη CinemaCon το 2016, η Sony ανακοίνωσε τον τίτλο της ταινίας ως *Spider-Man: Η Επιστροφή Στον Τόπο Του*, μία ταυτόχρονη αναφορά στην παράδοση του σχολικού χορού (ονομάζεται *homecoming*), αλλά και στο ότι ο χαρακτήρας «επιστρέφει σπίτι» στη Marvel και το MCU. Ο Τόνι Ρεβολόρι – ο οποίος είχε κάνει δοκιμαστικό για τον ρόλο του Πίτερ Πάρκερ – και η Λόρα Χάριερ προστέθηκαν στο καστ ως συμμαθητές του Πάρκερ, ενώ αποκαλύφθηκε πως ο Ντάουνι θα εμφανιζόταν στην ταινία ως Σταρκ. Ο Γουότς σημείωσε πως ο Σταρκ «αποτελούσε πάντα μέρος» της ιστορίας της ταινίας, εξαιτίας της αλληλεπίδρασης που είχε με τον Πάρκερ στην ταινία *Εμφύλιος Πόλεμος*. Ο Ντάουνι αμείφθηκε με $10 εκατομμύρια για τη συμμετοχή του.

Επίσης, τον Απρίλιο, ο Μάικλ Κίτον άρχισε συζητήσεις για να υποδυθεί έναν κακό, αλλά σύντομα αποχώρησε από τις συζητήσεις λόγω σύγκρουσης στον προγραμματισμό με την ταινία *[[Ο Ιδρυτής μιας Αυτοκρατορίας]]* (2016). Σε αυτό το σημείο, έγινε προσέγγιση στον ηθοποιό Τζον Λεγκιζάμο για τον αντίστοιχο ρόλο και ο ηθοποιός ξεκίνησε διαπραγματεύσεις για αυτόν. Ωστόσο, σύντομα, έπειτα από αλλαγή στον προγραμματισμό της ταινίας *Ο Ιδρυτής μιας Αυτοκρατορίας*, ο Κίτον επανήλθε στις διαπραγματεύσεις, κάτι το οποίο ανάγκασε τη Marvel να ρωτήσει τον Λεγκιζάμο αν θα έκανε πίσω από τον ρόλο, έτσι ώστε να προσλάβουν τον Κίτον. Η συμφωνία με τον Κίτον για τον ρόλο έκλεισε στα τέλη Μαΐου. Η Marvel προσέφερε στον Λεγκιζάμο έναν άλλον ρόλο, τον οποίο ο ίδιος θεώρησε «πολύ μικρό» και απέρριψε την προσφορά. Ο Μαρκ Χάμιλ ενδιαφερόταν να υποδυθεί τον κακό της ταινίας σε περίπτωση που ο Κίτον απέρριπτε την προσφορά, αλλά ο Κίτον επανεξέτασε την προσφορά εγκαίρως. Τον Ιούνιο, προσλήφθηκαν οι Μάικλ Μπαρμπιέρι ως φίλος του Πάρκερ, Κένεθ Τσόι ως διευθυντής του σχολείου του Πάρκερ και Λόγκαν Μάρσαλ-Γκριν ως κάποιος άλλος κακός, δίπλα στον χαρακτήρα του Κίτον, ενώ οι Ντόναλντ Γκλόβερ και Μάρτιν Σταρ προστέθηκαν στο καστ σε άγνωστους ρόλους. Ο Γουότς είπε πως ήθελε το καστ να αντικατοπτρίζει το Κουίνς ως «ένα μέρος με τον πιο ποικίλο πληθυσμό στον κόσμο», με τον Φάιγκι να προσθέτει: «Θέλουμε όλοι να μπορούν να αναγνωρίσουν κάπου τον εαυτό τους σε κάθε μέρος του σύμπαντός μας. Ειδικά [με το καστ], πραγματικά μοιάζει σαν να είναι απολύτως αυτό που πρέπει να συμβεί και να συνεχιστεί». Αυτό είναι επίσης κάτι διαφορετικό σε σχέση με τις προηγούμενες ταινίες, όπου «το σχολείο στο Κουίνς είχε μόνο λευκούς μαθητές». Επιπρόσθετα, η Marvel συνειδητά αποφάσισε να αποφύγει να συμπεριλάβει ή να αναφερθεί σε χαρακτήρες που εμφανίστηκαν σε προηγούμενες *Spider-Man* ταινίες, πέραν των βασικών όπως ο Πίτερ και η Μέι Πάρκερ και ο Φλας Τόμπσον. Αυτό συμπεριλάμβανε και την εφημερίδα *Daily Bugle*, με τον συμπαραγωγό Έρικ Χάουσερμαν Κάρολ να λέει: «Παίξαμε με αυτό για λίγο, αλλά και πάλι, δεν θέλαμε να ακολουθήσουμε αμέσως αυτόν τον δρόμο και, αν προχωρήσουμε με την *Daily Bugle*, θέλουμε να το κάνουμε με έναν τρόπο που θα μοιάζει σύγχρονος». Αυτή η απόφαση συμπεριλάμβανε επίσης και τον χαρακτήρα της Μαίρη Τζέιν Γουάτσον, αλλά τελικά τα αρχικά «MJ» δόθηκαν στον χαρακτήρα της Μισέλ που υποδυόταν η Zendaya, ως ένας χαιρετισμός στον χαρακτήρα της Μαίρη Τζέιν. Ο Φάιγκι είπε πως το νόημα όλου αυτού είναι «να διασκεδάσουμε με [τις αναφορές], ενώ ταυτόχρονα να έχουμε διαφορετικούς χαρακτήρες που μπορούν να παρέχουν διαφορετική δυναμική».

Η στολή του Spider-Man στην ταινία έχει περισσότερες τεχνικές βελτιώσεις σε σχέση με τις προηγούμενες στολές, συμπεριλαμβανομένων ενός λογότυπου στο στήθος που αποτελεί στην πραγματικότητα ένα drone, ενός συστήματος τεχνητής νοημοσύνης παρόμοιο με αυτό του J.A.R.V.I.S. του Σταρκ, μίας ολογραφικής διασύνδεσης, ενός αλεξίπτωτου, ενός ανιχνευτή για τον Σταρκ ώστε να μπορεί να εντοπίζει πού βρίσκεται ο Πάρκερ, ενός θερμαντήρα, ενός αερόσακου, δυνατότητα να φωτίζει και δυνατότητα να μεγεθύνει την πραγματικότητα με τους προσοφθάλμιους φακούς. Ο Σταρκ ενσωματώνει επίσης μέσα στη στολή ένα πρωτόκολλο «εκπαίδευσης», ώστε να περιορίσει αρχικά την πρόσβαση του Πάρκερ σε όλα τα χαρακτηριστικά της στολής. Ο Κάρολ σημείωσε πως η Marvel πέρασε γρήγορα όλα τα κόμικ και «διάλεξε όλα τα κάπως διασκεδαστικά και τρελά πράγματα που έκανε η στολή», ώστε να τα συμπεριλάβει στη στολή της ταινίας *Επιστροφή Στον Τόπο Του*. Οι εκτοξευτές ιστού του Spider-Man φέρουν διάφορες ρυθμίσεις, οι οποίες παρουσιάστηκαν σε μικρό βαθμό στο τέλος της ταινίας *Εμφύλιος Πόλεμος*, κάτι το οποίο εξήγησε ο Κάρολ πως του επέτρεψε να «ρυθμίσει την εκτόξευση» σε διαφορετικές ρυθμίσεις όπως τον περιστρεφόμενο ιστό, τον ιστό μπάλα ή τον αναπηδούμενο ιστό. Το συνέκρινε αυτό με μία κάμερα DSLR.

### Γυρίσματα
Τα γυρίσματα ξεκίνησαν στις 20 Ιουνίου 2016 στα στούντιο Pinewood Atlanta στην κομητεία Φαγιέτ της Τζόρτζια, υπό τον τίτλο *Summer of George*. Ο Σαλβατόρε Τοτίνο εργάστηκε ως διευθυντής φωτογραφίας. Γυρίσματα έλαβαν επίσης χώρα στην Ατλάντα, συμπεριλαμβανομένων του Λύκειου Γκρέιντι, της επιχειρηματικής περιοχής Ντάουνταουν Αλτάντα, του ουρανοξύστη Atlanta Marriott Marquis, του πάρκου Πίντμοντ, του Παγκόσμιου Συνεδριακού Κέντρου Τζόρτζια και της γειτονιάς Γουέστ Εντ. Ο Χόλαντ είπε πως το να στήνουν σκηνικό Νέας Υόρκης στην Ατλάντα ήταν κάτι που στοίχιζε λιγότερο από το να έκαναν γυρίσματα στη Νέα Υόρκη, μία περιοχή που είναι στενά συνδεδεμένη με τον χαρακτήρα, αλλά η παραγωγή μπορεί να «καταλήξει [στη Νέα Υόρκη] για μία ή δυο εβδομάδες». Ένα αντίγραφο του Στέιτεν Άιλαντ Φέρι κατασκευάστηκε στην Ατλάντα, με ικανότητα να ανοίγει και να κλείνει στη μέση σε 10-12 δευτερόλεπτα και να πλημμυρίζει με 40.000 γαλόνια νερό σε 8 δευτερόλεπτα. Επιπρόσθετα γυρίσματα έλαβαν επίσης χώρα σε δύο εξειδικευμένα δημόσια σχολεία στις γειτονιές Βαν Νάις και Ρεσίντα στο Λος Άντζελες.

Το κάστινγκ συνεχίστηκε και μετά την έναρξη της παραγωγής, με την ένταξη των Ιζαμπέλα Αμάρα, Τζόρζε Λέντεμποργκ, Τζόσι Τότα, Χάνιμπαλ Μπούρις, Σελένις Λέιβα, Άμπραχαμ Άτα, Μάικλ Μάντο, Τάιν Ντέιλι, Γκαρσέλ Μποβέ, Τίφανι Έσπενσεν και Ανγκάουρι Ράις σε άγνωστους ρόλους, και τον Μποκίμ Γούντμπαϊν να προστίθεται ως επιπλέον κακός. Το 2016 στη Διεθνή Comic-Con του Σαν Ντιέγκο, η Marvel επιβεβαίωσε τις προσθήκες των Κίτον, Zendaya, Γκλόβερ, Χάριερ, Ρεβολόρι, Ντέιλι και Γούντμπαϊν στο καστ, ενώ αποκάλυψε τους ρόλους των Zendaya, Χάριερ και Ρεβολόρι ως Μισέλ, Λιζ Άλλαν και Φλας Τόμπσον αντίστοιχα, ανακοινώνοντας επίσης τον Τζέικομπ Μπάταλον ως Νεντ. Αποκαλύφθηκε επίσης πως ο κακός της ταινίας θα ήταν ο Vulture, ενώ οι συγγραφικές ομάδες των Γουότς & Κρίστοφερ Φορντ και Κρις ΜακΚίννα & Έρικ Σόμερς προστέθηκαν σε αυτήν των Γκόλντστεϊν και Ντέιλι για τη συγγραφή του σεναρίου από την ιστορία των Γκόλντστεϊν και Ντέιλι. Ο Έρικ Πίρσον, μέλος του συγγραφικού προγράμματος των Marvel Studios και ο οποίος είχε γράψει τις ταινίες μικρού μήκους Marvel One-Shots, εργάστηκε επίσης στην ταινία, αλλά η δουλειά αυτή δεν του πιστώθηκε. Ο Γουότς επαίνεσε τα πρώτα πρόχειρα σενάρια που κατέθεσαν οι Γκόλντστεϊν και Ντέιλι ως «πραγματικά διασκεδαστικά και αστεία» και είπε πως «κατά κάποιο τρόπο καθιέρωσαν μεγάλο μέρος της ταινίας», με εκείνον και τον Φορντ να ξαναγράφουν το σενάριο με βάση συγκεκριμένες ιδέες που εκείνος είχε και πράγματα που εκείνος ήθελε στην ταινία, τα οποία ήταν «ουσιαστικά δομικό πέρασμα, αναδιάταξη πραγμάτων και χτίσιμό τους στο είδος της ιστορίας που ήθελε να είναι η ταινία». Έπειτα, οι ΜακΚίννα και Σόμερς εντάχθηκαν στην ταινία για την αντιμετώπιση των αλλαγών στο σενάριο κατά τη διάρκεια των γυρισμάτων, καθώς «είναι όλα λίγο ευέλικτα όταν είσαι στο πλατό. Δοκιμάζεις πράγματα και απλά χρειάζεται κάποιον να γράφει ενώ εσύ γυρίζεις».

Τον Ιούλιο, η Μάρθα Κέλι προστέθηκε στο καστ, επίσης σε άγνωστο ρόλο. Τον Αύγουστο, ο Μάικλ Τσέρνους προσλήφθηκε για τον ρόλο του Φινίας Μέισον, η Τσιονά Σιάο σε άγνωστο ρόλο, ενώ ο Μπούρις είπε πως θα υποδυόταν το καθηγητή γυμναστικής. Μέχρι τον Σεπτέμβριο του 2016, ο Τζον Φαβρό επανέλαβε τον ρόλο του ως Χάπι Χόγκαν από τη σειρά ταινιών *Iron Man* και τα γυρίσματα στην Ατλάντα ολοκληρώθηκαν και μεταφέρθηκαν στη Νέα Υόρκη. Εκεί, έγιναν γυρίσματα στις περιοχές Αστόρια, Κουίνς, Σεντ Τζορτζ, Στέιτεν Άιλαντ, Μανχάταν και στο Λύκειο Φράνκλιν Κ. Λέιν στο Μπρούκλιν. Τα γυρίσματα στη Νέα Υόρκη ολοκληρώθηκαν στις 2 Οκτωβρίου 2016, με κάποια επιπλέον γυρίσματα να γίνονται αργότερα μέσα στον μήνα στο Βερολίνο στη Γερμανία, κοντά στην Πύλη του Βρανδεμβούργου.

### Μετά-παραγωγή
Τον Νοέμβριο του 2016, ο Φάιγκι επιβεβαίωσε πως ο Κίτον θα υποδυόταν τον Έιντριαν Τουμς / Vulture, ενώ αποκαλύφθηκε πως ο Γούντμπαϊν θα είχε τον ρόλο του Χέρμαν Σουλτς / Shocker. Τον Μάρτιο του 2017, η Χάριερ είπε πως έκαναν κάποια επιπλέον γυρίσματα για την ταινία και ο Έβανς θα εμφανιζόταν ως Στιβ Ρότζερς / Captain America σε ένα εκπαιδευτικό βίντεο γυμναστικής. Για αυτό, ο Γουότς άντλησε έμπνευση από την εκπομπή *The President's Challenge*, νιώθοντας πως ο Captain America θα ήταν η προφανής εκδοχή όλου αυτού για το MCU. Έπειτα, άρχισε να έχει ιδέες και για άλλα βίντεο ανακοινώσεων με πρωταγωνιστή τον Captain America να δίνει συμβουλές «λίγο πολύ με το οτιδήποτε μπορούσαμε να σκεφτούμε και, είχαμε τον καημένο Captain America να το κάνει». Ο Γουότς είπε πως αρκετά από αυτά τα βιντεάκια θα συμπεριλαμβάνονταν στα home media της ταινίας. Σύμφωνα με τον Γκόλντστεϊν, κάποια στιγμή, υπήρχε η σκέψη να γίνουν επιπρόσθετα βίντεο με πρωταγωνιστές τους Εκδικητές. Ο Γουότς επιβεβαίωσε πως η εταιρία για τον Έλεγχο Καταστροφών που δημιούργησε ο Σταρκ είναι αυτή που οδήγησε τον Τουμς προς τον δρόμο του κακού στην ταινία, κάτι για το οποίο ο Γουότς ένιωσε πως «ταιριάζει με τη γενική φιλοσοφία μας βάση της ιστορίας που θέλαμε να πούμε» και δημιούργησε αρκετές πρακτικές ερωτήσεις που ήθελε να χρησιμοποιήσει «για να καθοδηγήσει την ιστορία».

Η ταινία εμπεριέχει δύο μετά τους τίτλου τέλους σκηνές. Η πρώτη δίνει στον Vulture μία ευκαιρία να λυτρωθεί, δείχνοντάς τον να προστατεύει τον Πάρκερ από κάποιον άλλον κακό. Ο Γουότς είπε πως αυτό «ήταν πραγματικά ενδιαφέρον στην εξέλιξη της ιστορίας. Δεν μπορούσες να βασιστείς μόνο στο ότι ο κακός είναι απλά ένας δολοφόνος που σκοτώνει ανθρώπους. Στο τέλος, έπρεπε με κάποιο τρόπο να είναι σε θέση να λυτρωθεί και πως πιστεύει όσα ο ίδιος είπε, ειδικά σχετικά με την οικογένειά του». Η δεύτερη σκηνή δείχνει ακόμα ένα βιντεάκι του Captain America, στο οποίο μιλάει για την αξία της υπομονής—ένα αστείο εις βάρος του κοινού, το οποίο περίμενε να ολοκληρωθούν οι τίτλοι τέλους για να δει τη σκηνή. Αυτή η σκηνή ήταν «προσθήκη της τελευταίας στιγμής» στην ταινία. Ο Γουότς ολοκλήρωσε τη δουλειά του στην ταινία *Επιστροφή Στον Τόπο Του* στις αρχές Ιουνίου 2017, εγκρίνοντας τα τελευταία πλάνα οπτικών εφέ. Δήλωσε πως δεν του είπαν ποτέ από τη Marvel ή τη Sony πως δεν μπορεί να κάνει κάτι, λέγοντας: «Υποθέτεις πως θα πρέπει να παλέψεις για κάθε μικρό παράξενο πράγμα που θες να κάνεις, αλλά πραγματικά δεν συνάντησα κάτι τέτοιο. Μπόρεσα κάπως να κάνω ό,τι ήθελα». Εκείνον τον μήνα, ο Σταρ εξήγησε πως υποδυόταν τον προπονητή ακαδημαϊκού δεκάθλου στο λύκειο του Πάρκερ, ενώ ειπώθηκε πως ο Μάρσαλ-Γκριν θα υποδυόταν έναν δεύτερο Shocker.

Τον Ιούλιο, ο Φάιγκι συζήτησε συγκεκριμένες στιγμές της ταινίας, συμπεριλαμβανομένης μίας που απέτινε φόρο τιμής στο τεύχος 33 (*If This Be My Destiny...!*) της σειράς κόμικ *[[The Amazing Spider-Man]]*, όπου ο Πάρκερ παγιδεύεται κάτω από ερείπια, κάτι το οποίο ο Φάιγκι «ήθελ[ε] να δ[ει] σε ταινία εδώ και αρκετό, αρκετό καιρό». Ο Ντέιλι είπε πως πρόσθεσαν στο σενάριο τη σκηνή εξαιτίας του πόσο πολύ την ήθελε ο Φάιγκι κι εξήγησε: «Έχουμε [τον Πάρκερ] να ξεκινάει τη σκηνή με τόση αμφισβήτηση προς τον εαυτό του και αδεξιότητα, με έναν τρόπο που πραγματικά βλέπεις το παιδί που είναι. Τον νιώθεις. Φωνάζει για βοήθεια, επειδή δεν πιστεύει πως μπορεί να το κάνει και τότε ... κάπως συνειδητοποιεί πως αυτό ήταν το μεγαλύτερό του πρόβλημα». Ο Φάιγκι συνέκρινε την τελευταία σκηνή της ταινίας, όπου ο Πάρκερ αποκαλύπτει άθελά του στη Θεία Μέι πως είναι ο Spider-Man, με το τέλος της ταινίας *[[Iron Man (ταινία)|Iron Man]]* (2008), όπου ο Σταρκ αποκαλύπτει στον κόσμο πως εκείνος είναι ο Iron Man λέγοντας: «Τι σημαίνει αυτό για την επόμενη ταινία; Δεν ξέρω, αλλά θα μας αναγκάσει να κάνουμε κάτι μοναδικό». Ο Γκόλντστεϊν πρόσθεσε πως «μειώνει αυτό που είναι συχνά το πιο ασήμαντο μέρος του κόσμου των υπερηρώων, το να αποκαλυφθεί το μυστικό τους. Αφαιρεί την έμφαση από αυτό [και] την αφήνει να γίνει μέρος της πραγματικής ζωής του». Ο Φάιγκι μίλησε επίσης για την αποκάλυψη της ταινίας πως ο Vulture είναι ο πατέρας της κοπέλας που ενδιαφέρει τον Πάρκερ, θεωρώντας πως αν αυτό δεν λειτουργούσε, τότε δεν θα λειτουργούσε και η ταινία. Η ομάδα «δούλευε μπρος-πίσω από εκείνη τη στιγμή ... Έπρεπε να πιστέψουμε πως στήθηκε με τρόπο που θα γινόταν πιστευτό και όχι να δείχνει σαν κάτι που απλά ξεπετάξαμε». Ο Γουότς είπε πως η σκηνή της αποκάλυψης και οι μετέπειτα αλληλεπιδράσεις ανάμεσα σε Vulture και Πάρκερ ήταν «αυτό για το οποίο ανυπομονούσ[ε] περισσότερο από οτιδήποτε άλλο και, διασκέδασ[ε] πολύ γυρίζοντας αυτές τις σκηνές». Ο Γκόλντστεϊν είπε πως η σκηνή μετά την αποκάλυψη, όπου ο Vulture, ενώ πηγαίνει τον Πάρκερ με την κόρη του στον χορό, συνειδητοποιεί πως αυτός είναι ο Spider-Man, ήταν η στιγμή για την οποία ένιωθε πιο περήφανος στην ταινία και ο Ντέιλι είπε πως η επίδραση της σκηνής στο κοινό ήταν το δραματικό ισοδύναμο ενός κοινού που γελάει με ένα αστείο που είχαν γράψει. Πρόσθεσε πως οι άλλοι ήταν «μπερδεμένοι όταν το πρωτοσκεφτήκαμε όλο αυτό, επειδή παίρνει την προφανή ένταση της συνάντησης με τον πατέρα του κοριτσιού που σου αρέσει και την πολλαπλασιάζει επί 1000, αφού ταυτόχρονα συνειδητοποιείς πως είναι ο τύπος που προσπαθείς να σταματήσεις όλον αυτόν τον καιρό».

#### Οπτικά εφέ
[μικρογραφία|δεξιά|Η εταιρία Trixter χρησιμοποίησε την τεχνική [LIDAR για να σαρώσει τον τερματικό σταθμό Γκραντ Σέντραλ από την ταινία *Οι Εκδικητές*, για να τους βοηθήσει να δημιουργήσουν τη δική τους CGI εκδοχή (κάτω), προσθέτοντας στα στοιχεία που είχαν από τα γυρίσματα (πάνω).]]

Οι εταρίες που εργάστηκαν στην ταινία για τα οπτικά εφέ συμπεριλαμβάνουν τις Sony Pictures Imageworks, Industrial Light & Magic (ILM), Luma Pictures, Digital Domain, Cantina Creative, Iloura, Trixter και Method Studios. Αρχικά, η εκτελεστική παραγωγός Βικτώρια Αλόνσο, δεν ήθελε να εμπλακεί στην ταινία *Επιστροφή Στον Τόπο Του* η Imageworks, η οποία είχε εργαστεί σε όλες τις προηγούμενες Spider-Man ταινίες, έτσι ώστε να δοθεί σε αυτήν την ταινία μια διαφορετική εμφάνιση. Άλλαξε όμως άποψη όταν είδε δοκιμαστικό υλικό από την εταιρία και το αποκάλεσε «φαινόμενο». Τους βασικούς τίτλους τέλους της ταινίας σχεδίασε η εταιρία Perception.

Η Trixter συνέβαλε σε περισσότερα από 300 πλάνα της ταινίας, συμπεριλαμβανομένων της αρχικής σκηνής στον τερματικό σταθμό Γκραντ Σέντραλ, της σκηνής που ξαναδιηγείται τα γεγονότα της ταινίας *Εμφύλιος Πόλεμος* από την οπτική του Πάρκερ, της σκηνής όπου ο Τουμς πάει τη Λιζ και τον Πάρκερ στον χορό, της σκηνής μάχης ανάμεσα σε Πάρκερ και Σουλτς στο σχολείο και της σκηνής γύρω και εντός του συγκροτήματος των Εκδικητών. Εργάστηκαν επίσης πάνω στη στολή του Spider-Man και τον ανιχνευτή αράχνη. Ακόμα, δημιούργησε επιπρόσθετους διασώστες στη σκηνή με τον σταθμό Γκραντ Σέντραλ, των οποίων τα ρούχα και οι αναλογίες μπορούσαν να αλλάξουν, ώστε να υπάρχει διαφοροποίηση μεταξύ τους. Για τη σκηνή της μάχης μεταξύ του Πάρκερ με τον Σουλτς, η Trixter χρησιμοποίησε έναν εντελώς ψηφιακό Spider-Man, ο οποίος φορούσε την πρώτη του στολή, αυτή που εκείνος είχε φτιάξει. Το υλικό αυτό είχε σταλθεί από την Imageworks, με την Trixter να εφαρμόζει πάνω σε αυτό μυς και ρούχα «για να μιμηθεί περισσότερο την εμφάνιση μίας χαλαρής στολής προπόνησης». Δημιούργησαν επίσης τα εφέ για τα γάντια του Σουλτς κι έπρεπε να αλλάξουν το σκηνικό της Ατλάντα, ώστε να μοιάζει με το Κουίνς, με τη χρήση ενός CGI σχολείου και την προσθήκη ματ πινάκων ζωγραφικής 360 μοιρών για στοιχεία μεσαίας και μακρινής απόστασης. Η Trixter έλαβε τα μοτίβα που χρησιμοποιήθηκαν στο παρελθόν για το συγκρότημα των Εκδικητών, αναδιαμορφώνοντάς τα στην όψη που έχει το συγκρότημα στην ταινία *Επιστροφή Στον Τόπο Του*. Μοντέλα και υφές για τη στολή του Spider-Man ως Εκδικητή δημιουργήθηκαν από τη Framestore για μελλοντική χρήση σε ταινίες MCU, με την Trixter να δημιουργεί την προθήκη στην οποία εμφανίζεται μέσα. Ο επικεφαλής των οπτικών εφέ της Trixter, Ντομικίκ Ζιμέρλε, είπε πως η ιδέα ήταν «να έχουμε μία καθαρή, υψηλής τεχνολογίας παρουσίαση της προθήκης για τη νέα στολή. Έπρεπε διακριτικά να φαίνεται αποτελούσε 'Σταρκ δημιουργία'».

Η Digital Domain εργάστηκε πάνω στη μάχη στο Στέιτεν Άιλαντ Φέρι, δημιουργώντας τις CGI εκδοχές του Spider-Man, τη στολή του Vulture, του Iron Man και το drone του Spider-Man. Με την τεχνική LIDAR, ήταν σε θέση να σαρώσουν ένα πραγματικό Στέιτεν Άιλαντ Φέρι, καθώς και την εκδοχή που δημιουργήθηκε στο σημείο των γυρισμάτων, έτσι ώστε να δημιουργήσουν τη δική τους ψηφιακή εκδοχή. Ο επικεφαλής ψηφιακών εφέ της Digital Domain, Λου Πεκόρα, αποκάλεσε αυτή τη σκηνή «βάναυση», επειδή «ο τρόπος ο οποίος γυρίστηκε, ο φωτισμός της ήταν για μία συγκεκριμένη ώρα της μέρας και μετά, αποφασίστηκε να αλλάξουν αυτήν την ώρα». Η Sony Pictures Imageworks δημιούργησε το περισσότερο μέρος της τρίτης πράξης της ταινίας, όπου ο Πάρκερ έρχεται αντιμέτωπος με τον Τουμς στο αεροπλάνο και την παραλία, φορώντας την πρώτη του στολή που έφτιαξε μόνος του, ενώ ο Τουμς χρησιμοποιεί την αναβαθμισμένη στολή του Vulture. Κάποια στοιχεία από την πρώτη στολή του Vulture τους δόθηκαν από την Imageworks, αλλά το υπόλοιπο δημιουργήθηκε από εκείνους. Για την ικανότητα απόκρυψης του αεροπλάνου, η Imageworks άντλησε έμπνευση από το σύστημα απόκρυψης της τεχνολογίας Adaptiv που χρησιμοποιείται στον στρατό και σχεδιάστηκε από την εταιρία BAE Systems, το οποίο «χρησιμοποιεί μία σειρά τίτλων για να καλύψει το υπέρυθρο φως». Για τον σχεδιασμό των ιστών, ο οποίος βασίστηκε σε αυτόν που δημιουργήθηκε για την ταινία *Εμφύλιος Πόλεμος*, η Digital Domain αναφέρθηκε στο τρίχωμα της πολικής αρκούδας, λόγω της ημιδιαφανούς φύσης του. Η Imageworks μελέτησε επίσης τους ιστούς στην ταινία *Εμφύλιος Πόλεμος*, καθώς και αυτούς που δημιουργήθηκαν σε προηγούμενες Spider-Man ταινίες, όπου «οι ιστοί είχαν [...] μικροσκοπικές ράβδους που βοηθούσαν στο να αγκιστρώνονται σε διάφορα πράγματα». Για αυτήν την ταινία, «λείαναν τις ράβδους» έτσι ώστε να υπάρχει μία καλύτερη ευθυγράμμιση με τα άλλα σχέδια ιστού που δημιουργήθηκαν για την ταινία. Η Method Studios εργάστηκε πάνω στη σκηνή του Μνημείου του Ουάσινγκτον. Η στολή του Iron Man στην ταινία, η Mark XLVII, αποτελεί μία επαναχρωματισμένη εκδοχή της MK XLVI, η οποία χρησιμοποιήθηκε πρώτη φορά στην ταινία *Εμφύλιος Πόλεμος*. Αυτό έγινε επειδή η Sony δεν είχε τον προϋπολογισμό για να δημιουργήσει μία καινούρια Iron Man στολή. Ο Φάιγκι ζήτησε ο συνδυασμός των χρωμάτων να παραπέμπει στη στολή του Ultimate Iron Man από τα κόμικ.

## Μουσική

Στις αρχές Νοεμβρίου 2016, ενώ προωθούσε την ταινία *[[Doctor Strange (ταινία)|Doctor Strange]]*, ο Φάιγκι αποκάλυψε καταλάθος πως ο Μάικλ Τζακίνο, ο οποίος είχε συνθέσει τη μουσική εκείνης της ταινίας, θα συνέθετε και τη μουσική της ταινίας *Επιστροφή Στον Τόπο Του*. Κάτι που σύντομα επιβεβαίωσε και ο ίδιος ο Τζακίνο. Η ηχογράφηση για το soundtrack ξεκίνησε στις 11 Απριλίου 2017. Η μουσική της ταινίας εμπεριέχει και το θεματικό τραγούδι του Spider-Man της τηλεοπτικής σειράς κινουμένων σχεδίων της δεκαετίας του 1960. Το soundtrack κυκλοφόρησε από τη Sony Masterworks στις 7 Ιουλίου 2017.

## Προώθηση
Το 2016, οι Γουότς, Χόλαντ, Μπάταλον, Χάριερ, Ρεβολόρι και Zendaya παρευρέθηκαν στην Comic-Con του Σαν Ντιέγκο για την προώθηση της ταινίας, όπου προβλήθηκαν αποκλειστικά βίντεο από αυτήν. Επίσης, την ίδια χρονιά, η ταινία είχε δικό της πάνελ στην Comic Con Experience. Στις 8 Δεκεμβρίου 2016, προβλήθηκε το πρώτο τρέιλερ της ταινίας στην εκπομπή *Jimmy Kimmel Live!*, ενώ κυκλοφόρησε και στο διαδίκτυο, μαζί με μία διεθνή εκδοχή, για την οποία ο Φάιγκι θεώρησε πως ήταν αρκετά διαφορετική και πως «θα ήταν διασκεδαστικό για τον κόσμο να δει και τα δύο τρέιλερ». Τα πλάνα του Vulture να κατεβαίνει μέσα από το αίθριο ενός ξενοδοχείου και του Spider-Man να κάνει αιωρήσεις με τον Iron Man να πετάει δίπλα του, δημιουργήθηκαν ειδικά για το τρέιλερ. Ο Γουότς εξήγησε πως το πλάνο του Vulture δημιουργήθηκε για την Comic-Con και «ποτέ δεν ήταν προγραμματισμένο να συμπεριληφθεί στην ταινία», αλλά κατάφερε να επαναπροσδιορίσει τη γωνία για την αποκάλυψη του Vulture σε αυτήν. Το πλάνο με τον Spider-Man και τον Iron Man δημιουργήθηκε επειδή η ομάδα προώθησης ήθελε ένα πλάνο με τους δύο μαζί και, τα ήδη υπάρχοντα πλάνα, «απλά δεν έδειχναν τόσο υπέροχα» τότε. Μέσα σε μία εβδομάδα, τα δύο τρέιλερ είχαν περισσότερες από 266 εκατομμύρια θεάσεις παγκοσμίως.

Στις 28 Μαρτίου 2017, κυκλοφόρησε ένα δεύτερο τρέιλερ μετά την προβολή του το προηγούμενο βράδυ στη CinemaCon. Η Σον Ρόμπινς, επικεφαλής αναλυτής στο περιοδικό *BoxOffice*, σημείωσε πως το νέο τρέιλερ της ταινίας *[[Justice League (ταινία)|Justice League]]* έλαβε περισσότερες αναφορές στο Twitter εκείνη την εβδομάδα, αλλά υπήρχε «πιο ξεκάθαρος ενθουσιασμός για την ταινία *Spider-Man*». Σύμφωνα με την υπηρεσία PreAct της εταιρίας αναλύσεων comScore, η οποία αποτελεί «μια υπηρεσία παρακολούθησης δεδομένων από τα κοινωνικά δίκτυα και τη χρήση αυτών των δεδομένων για τη δημιουργία ενός πλαισίου του διαρκώς εξελισσόμενου ρόλου της ψηφιακής επικοινωνίας για τις ταινίες μεγάλου μήκους», το τρέιλερ της ταινίας *Επιστροφή Στον Τόπο Του*, την εβδομάδα 20-26 Μαρτίου, ήταν δεύτερο σε νέες συζητήσεις (85,859) πίσω από αυτό της ταινίας *Justice League* (201,267). Ένα αποκλειστικό κλιπ από την ταινία προβλήθηκε στα κινηματογραφικά βραβεία MTV του 2017. Στις 24 Μαΐου, Sony και Marvel κυκλοφόρησαν ένα τρίτο τρέιλερ. Ο Ήθαν Άντερσον από την ιστοσελίδα /Film απόλαυσε το τρέιλερ δηλώνοντας πως η ταινία *Επιστροφή Στον Τόπο Του* «έχει τη δυνατότητα να είναι η καλύτερη ταινία Spider-Man μέχρι τώρα. Έχοντας τον Spider-Man ως μέρος του Κινηματογραφικού Σύμπαντος της Marvel, απλά είναι κάτι που μοιάζει σωστό». Ο Ντάρελ Έθερινγκτον, από τη διαδικτυακή εφημερίδα TechCrunch, συμφώνησε λέγοντας: «Μπορεί να υπάρχουν αντιδράσεις για την τεχνολογικά βαριά στολή του Spider-Man ή για άλλες πτυχές αυτής της ερμηνείας του χαρακτήρα, αλλά εξακολουθεί να διαμορφώνεται με τέτοιο τρόπο ώστε να είναι καλύτερη από κάθε άλλη απεικόνιση του Spider-Man σε πρόσφατες ταινίες». Η Άνα Ντουμαράογκ από την ιστοσελίδα *Screen Rant* είπε πως το δεύτερο τρέιλερ «αναμφισβήτητα έδειξε πάρα πολύ από τη γενική αφήγηση της ταινίας», αλλά το τρίτο «έχει την τέλεια αναλογία νέων και παλαιών πλάνων». Εκτίμησε επίσης την προσοχή στη λεπτομέρεια που ο Γουότς και οι σεναριογράφοι έβαλαν στην ταινία, όπως αυτή τονίζεται στα τρέιλερ. Ο Σίντχαντ Άντλακα από την ιστοσελίδα *Birth.Movies.Death*, επίσης θεώρησε πως τα τρέιλερ πρόδιδαν πολλές λεπτομέρειες, αλλά γενικά τα απόλαυσε, ειδικά το στοιχείο του «vlogging». Ο Ντέιβ Τρόμπορ από την ιστοσελίδα *Collider* εξέφρασε παρόμοια συναισθήματα με τον Άντλακα. Μετά την κυκλοφορία των τρέιλερ, η comScore και η υπηρεσία της PreAct, σημείωσαν πως η ταινία *Επιστροφή Στον Τόπο Του* ήταν η κορυφαία ταινία όσον αφορούσε νέες συζητήσεις στα κοινωνικά δίκτυα, τόσο εκείνη την εβδομάδα, όσο και την εβδομάδα της 29ης Μαΐου.

Μαζί με την κυκλοφορία του τρίτου τρέιλερ κυκλοφόρησαν επίσης και οι πρώτες αφίσες, τόσο για την εγχώρια, όσο και για τη διεθνή αγορά. Η αφίσα για την εγχώρια αγορά επικρίθηκε για το στυλ των «αιωρούμενων κεφαλιών» που είχε, κάτι το οποίο αποτελεί «ένα χαοτικό μπέρδεμα, με τον κόσμο να κοιτάει προς διαφορετικές κατευθύνσεις με πολύ μικρή αίσθηση του περί τίνος πρόκειται να παρουσιάσει η ταινία». Ο Νταν Άουτι από την ιστοσελίδα *GameSpot* αποκάλεσε την αφίσα «καυτή ακαταστασία με διάσπαρτους αστέρες», ενώ η Κέιτι Ριτς από το περιοδικό *Vanity Fair* θεώρησε πως η αφίσα ήταν «τόσο πολύ κολλημένη στα θέματα του σύμπαντος της Marvel για να τονίσει το οτιδήποτε έκανε την ταινία *Spider-Man: Η Επιστροφή Στον Τόπο Του* να μοιάζει ξεχωριστή μέχρι στιγμής». Ο Άντλακα ένιωσε πως οι αφίσες που κυκλοφόρησαν για την ταινία «ήταν μια χαρά μέχρι στιγμής, αλλά αυτές ίσως να δίνουν στον κοινό την εντύπωση αναμονής μίας πολύ φουσκωμένης ταινίας». Ήταν πιο θετικός με την αφίσα της διεθνούς αγοράς, για την οποία ένιωσε πως ήταν πιο «κόμικ-η» και «μοιάζει σαν να μπορούσε να ήταν μία πραγματική σκηνή από την ταινία». Τόσο η Ριτς όσο και ο Άντλακα επέκριναν το γεγονός πως οι Χόλαντ, Κίτον και Ντάουνι εμφανίζονται δύο φορές στην αφίσα της εγχώριας αγοράς, μία με τη στολή του χαρακτήρα που υποδύονται και μία χωρίς. Η Sony συνεργάστηκε με το αθλητικό κανάλι ESPN και την CreativeWorks για να δημιουργήσουν κοινά προωθητικά τηλεοπτικά σποτ για την ταινία *Επιστροφή Στον Τόπο Του* και τα τελικά του NBA, τα οποία γύρισε ο Γουότς. Τα σποτ φτιάχτηκαν με τέτοιο τρόπο ώστε «να εμπεριέχουν highlights του αγώνα, μόλις λίγες στιγμές» αφότου συνέβησαν. Στα σποτ, οι Χόλαντ, Ντάουνι Τζούνιορ και Φαβρό επαναλαμβάνουν τους ρόλους τους από την ταινία, ενώ κάμεο εμφανίσεις κάνουν οι Σταν Λι, DJ Khaled, Τιμ Ντάνκαν, Μάτζικ Τζόνσον και Κάρι Τσάμπιον. Μέχρι τον Ιούλιο και τον Ιούλιο του 2017, μία εμπνευσμένη από την ταινία καφετέρια άνοιξε στο συγκρότημα Ροπόνγκι Χιλς στο Τόκυο, η οποία πρόσφερε «φαγητά και ποτά με αραχνοειδή θέματα, συμπεριλαμβανομένων Αραχνο-Κάρυ, καφέ Αραχνοαίσθηση Λάττε και ένα γλυκό και δροσιστικό ρόφημα Φράουλα Αραχνο-Σκουός». Με κάθε αγορά, προσφερόταν κι ένα αυτοκόλλητο περιορισμένης έκδοσης.

Για την εβδομάδα που ολοκληρώθηκε στις 11 Ιουνίου, η comScore και η PreAct υπηρεσία σημείωσαν πως οι νέες συζητήσεις για την ταινία στα κοινωνικά δίκτυα έρχονταν δεύτερες, πίσω από τις συζητήσεις για το νέο τρέιλερ της ταινίας *[[Black Panther (ταινία)|Black Pather]]*, ενώ τις επόμενες δύο εβδομάδες βρισκόταν στην πρώτη θέση. Εκείνον τον μήνα, η Sony κυκλοφόρησε μία εφαρμογή για κινητά, επιτρέποντας στους χρήστες να «έχουν πρόσβαση» στο τηλέφωνο του Πάρκερ για να μπορούν να «δουν τις φωτογραφίες, τα βίντεο και τα μηνύματα του, καθώς και να ακούσουν τα ηχητικά μηνύματα από τους φίλους του». Η εφαρμογή παρείχε επίσης ένα «AR Suit Explorer» για να μάθουν περισσότερα για την τεχνολογία της στολής του Spider-Man και να χρησιμοποιήσουν φίλτρα, GIF και αυτοκόλλητα του χαρακτήρα. Η Sony, σε συνεργασία με την εταιρία Dave & Buster's, ανακοίνωσαν τη δημιουργία ενός ηλεκτρονικού παιχνιδιού βασισμένου στην ταινία, το οποίο θα βρισκόταν αποκλειστικά στους χώρους ψυχαγωγίας της εταιρίας. Στις 20 Ιουνίου, κυκλοφόρησε ένα συνδεδεμένο με την ταινία κόμικ με τίτλο *Spider-Man: Homecoming Prelude*, το οποίο ολοκληρώθηκε σε δύο τεύχη. Στις 28 Ιουνίου, σε συνεργασία με την Thinkmodo, στήθηκε μία φάρσα, όπου ο Spider-Man (κασκαντέρ Κρις Σίλκοξ) κατεβαίνει από το ταβάνι καφετέριας για να πάρει τον καφέ του, ξαφνιάζοντας τους πελάτες. Στο βίντεο που δημοσιεύτηκε με το όλο σκηνικό, κάνει κάμεο εμφάνιση και ο Λι. Η Sony συνεργάστηκε επίσης με την εφαρμογή κινητών Holo, η οποία πρόσθεσε στις επιλογές της τον χαρακτήρα του Spider-Man, επιτρέποντας στους χρήστες της να χρησιμοποιήσουν το 3D ολόγραμμά του για να βγάλουν φωτογραφίες και βίντεο. Η φωνή στο ολόγραμμα ήταν η φωνή του Χόλαντ και οι ατάκες που χρησιμοποιήθηκαν ήταν ατάκες από την ταινία. Πριν το τέλος Ιουνίου, σε παραγωγή της Sony Pictures και κατασκευή από την CreateVR, κυκλοφόρησε δωρεάν το πρόγραμμα εικονικής πραγματικότητας *Spider-Man: Homecoming—Virtual Reality Experience*, το οποίο ήταν συμβατό με τις συσκευές PlayStation VR, Oculus Rift και HTC Vive. Το πρόγραμμα έδινε την ευκαιρία σε όσους το χρησιμοποιούσαν, να νιώσουν την εμπειρία του να είναι ο Spider-Man, δίνοντάς τους την ικανότητα να πετάνε ιστούς σε διάφορους στόχους και να έρθουν αντιμέτωποι με τον Vulture. Το πρόγραμμα ήταν επίσης διαθέσιμο σε επιλεγμένες αίθουσες των Cinemark Theatres στις Ηνωμένες Πολιτείες, καθώς και στην εμπορική έκθεση CineEurope στη Βαρκελώνη.

Πριν την κυκλοφορία της ταινίας και σύμφωνα με την comScore, για την εβδομάδα που ολοκληρώθηκε στις 2 Ιουλίου, η ταινία βρισκόταν στην κορυφή των συζητήσεων στα κοινωνικά δίκτυα για τρίτη συνεχόμενη εβδομάδα, φτάνοντας συνολικά τα 2.67 εκατομμύρια συζητήσεις μέχρι εκείνη τη στιγμή. Άλλες προωθητικές ενέργειες συμπεριλαμβάνουν συνεργασίες με Audi και Dell (τοποθέτηση προϊόντος και για τις δύο εταιρίες μέσα στην ταινία), Pizza Hut, General Mills, Synchrony Bank, Movietickets.com, Goodwill, Baskin-Robbins, Dunkin' Donuts, Danone Waters, Panasonic Batteries, M&M's, Mondelez, Asus, Bimbo, Jetstar, KEF, Kellogg's, Lieferheld, PepsiCo, Plus, Roady, Snickers, Sony Mobile, Oppo, Optus και Doritos. Ο Γουότς σκηνοθέτησε ένα διαφημιστικό για την Dell, το οποίο έλαβε 2.8 εκατομμύρια θεάσεις στο διαδίκτυο, ενώ η Goodwill διοργάνωσε διαγωνισμό κατασκευής στολής Spider-Man, με τον νικητή του διαγωνισμού να μπορεί να παρευρεθεί στην πρεμιέρα της ταινίας. Συνολικά, το κόστος της εκστρατείας προώθησης της ταινίας ανήλθε στα $140 εκατομμύρια, υψηλότερο από αυτό όλων των προηγούμενων ταινιών Spider-Man. Σε αυτό δεν συμπεριλαμβάνονται τα εμπορικά προϊόντα της ταινίας, τα οποία ελέγχονται από τη Marvel και την Disney. Η προώθηση της ταινίας στην Κίνα συμπεριλάμβανε συνεργασίες με Momo, iQiyi, Tencent QQ, Baidu, Mizone, CapitaLand, Xiaomi, HTC και τη μητρική εταιρία Sony. Για την προσέλκυση έφηβου κοινού, ο Χόλαντ «ηχογράφησε έναν χαιρετισμό για τις εισαγωγικές εξετάσεις του λυκείου», ενώ ο διαγωνιζόμενος τραγουδιστής PG One από την εκπομπή *The Rap of China*, ηχογράφησε ένα θεματικό τραγούδι.

## Κυκλοφορία
[μικρογραφία|Η παγκόσμια πρεμιέρα της ταινίας ''Spider-Man: Η Επιστροφή Στον Τόπο Του'' στο [Κινέζικο Θέατρο Γκράουμαν στο Λος Άντζελες.]]
Στις 28 Ιουνίου 2017, η ταινία *Spider-Man: Η Επιστροφή Στον Τόπο Του* έκανε την παγκόσμια πρεμιέρα της στο Κινέζικο Θέατρο Γκράουμαν στο Χόλυγουντ και στις 5 Ιουλίου κυκλοφόρησε στο Ηνωμένο Βασίλειο. Στις 6 Ιουλίου κυκλοφόρησε στη διεθνή αγορά και, το πρώτο Σαββατοκύριακο προβαλλόταν σε 23400 αίθουσες (277 από τις οποίες ήταν IMAX), σε σύνολο 56 χωρών. Στις αίθουσες των Ηνωμένων Πολιτειών, η ταινία κυκλοφόρησε στις 7 Ιουλίου, σε 4348 αίθουσες (392 από τις οποίες ήταν IMAX και IMAX 3D) συμπεριλαμβανομένων και 3D προβολών. Η αρχική ημερομηνία κυκλοφορίας της ήταν η 28η Ιουλίου. Η ταινία *Spider-Man: Η Επιστροφή Στον Τόπο Του* αποτελεί μέρος της Φάσης Τρία του MCU.

### Home media
Στις 26 Σεπτεμβρίου 2017, η ταινία *Spider-Man: Η Επιστροφή Στον Τόπο Του* ήταν διαθέσιμη για ψηφιακή λήψη από τη Sony Pictures Home Entertainment, ενώ στις 17 Οκτωβρίου κυκλοφόρησε σε Blu-ray, Blu-ray 3D, Ultra HD Blu-ray και DVD μορφή. Τόσο η ψηφιακή λήψη όσο και οι Blu-ray κυκλοφορίες, συμπεριλάμβαναν ένθετα από πίσω από τις κάμερες, κομμένες σκηνές και από τα γυρίσματα. Σύμφωνα με τα δεδομένα της NPD VideoScan, την πρώτη εβδομάδα κυκλοφορίας τους, οι φυσικές μορφές βρέθηκαν στην κορυφή της λίστας κυκλοφοριών home media. Το 79% των πωλήσεων αντιστοιχούσαν στην Blu-ray εκδοχή και, το 13% προερχόταν από την Ultra HD Blu-ray εκδοχή.

Τον Απρίλιο του 2021, η Sony συμφώνησε με τη Disney να της παρέχει πρόσβαση στο περιεχόμενό της, συμπεριλαμβανομένων και παλιών ταινιών Spider-Man και άλλων Marvel ταινιών που ανήκαν στο σύμπαν του Spider-Man της Sony, ώστε να μπορεί να τα προσθέσει σε Disney+ και Hulu, καθώς επίσης και να εμφανίζονται στα τηλεοπτικά δίκτυα της Disney. Η πρόσβαση της Disney στους τίτλους ταινιών της Sony θα γινόταν διαθέσιμη μετά τη διαθεσιμότητά τους στο Netflix. Προηγουμένως, η ταινία *Επιστροφή Στον Τόπο Του* ήταν διαθέσιμη σε Starz και FX. Στις 17 Ιουνίου 2022, η ταινία ήταν διαθέσιμη στο Disney+ σε Ηνωμένο Βασίλειο και Αυστραλία, ενώ στις 12 Μαΐου 2023, ήταν διαθέσιμη και στις Ηνωμένες Πολιτείες.

## Υποδοχή
### Box office
Η ταινία *Spider-Man: Η Επιστροφή Στον Τόπο Του* είχε έσοδα $334.2 εκατομμύρια σε Ηνωμένες Πολιτείες και Καναδά και $546 εκατομμύρια στις υπόλοιπες χώρες, φτάνοντας συνολικά τα $880.2 εκατομμύρια παγκοσμίως. Η ταινία είχε το δεύτερο μεγαλύτερο παγκόσμιο άνοιγμα για IMAX προβολές για ταινία της Sony, με έσοδα $18 εκατομμύρια. Τον Μάιο του 2017, μία έρευνα της εταιρίας Fandango υπέδειξε πως η ταινία *Επιστροφή Στον Τόπο Του* ήταν η δεύτερη πιο αναμενόμενη ταινία blockbuster του καλοκαιριού, πίσω από την ταινία *[[Wonder Woman (ταινία, 2017)|Wonder Woman]]*. Μέχρι τον Σεπτέμβριο του 2017, η ταινία είχε έσοδα $874.4 εκατομμύρια παγκοσμίως, γινόμενη η ταινία με υπερήρωες με τις περισσότερες εισπράξεις για το 2017 και η έκτη ταινία με τις περισσότερες εισπράξεις που βασιζόταν σε χαρακτήρα της Marvel. Συνυπολογίζοντας όλα τα έσοδα και τα έξοδα της ταινίας, η ιστοσελίδα *Deadline Hollywood* υπολόγισε το διαδικτυακό κέρδος της να φτάνει στα $201.1 εκατομμύρια, τοποθετώντας την στην έβδομη θέση της λίστας «Τα Πολυτιμότερα Blockbusters» του 2017.

Την πρώτη μέρα προβολής σε Ηνωμένες Πολιτείες και Καναδά, η ταινία είχε έσοδα $50.9 εκατομμύρια (συμπεριλαμβανομένων και των προβολών της Πέμπτης), φτάνοντας στην πρώτη θέση του box office για το πρώτο Σαββατοκύριακο προβολής, με έσοδα $117 εκατομμύρια. Ήταν δεύτερη σε εισπράξεις ταινία Spider-Man, αλλά και για τη Sony γενικά, κατά το πρώτο Σαββατοκύριακο προβολής, πίσω από την ταινία *[[Spider-Man 3]]*, η οποία κατά το πρώτο Σαββατοκύριακο προβολής της το 2007, είχε έσοδα $151.1 εκατομμύρια. Οι πρώτες προβλέψεις από το περιοδικό *Boxoffice Pro* έλεγαν πως τα έσοδα της ταινίας κατά το πρώτο Σαββατοκύριακο θα ανέρχονταν στα $135 εκατομμύρια, ποσό που στην πορεία αναπροσαρμόστηκε στα $125 εκατομμύρια, ενώ η ιστοσελίδα *Deadline Hollywood* σημείωσε πως οι διάφορες προβλέψεις κυμαίνονταν μεταξύ $90–120 εκατομμυρίων. Κατά το δεύτερο Σαββατοκύριακο προβολής, η ταινία έπεσε στη δεύτερη θέση του box office, πίσω από την ταινία *[[Ο Πλανήτης των Πιθήκων: Η Σύγκρουση]]*, με έσοδα $42.2 εκατομμύρια, μία μείωση των κερδών κατά 62%· μία παρόμοια μείωση είχαν και οι ταινίες *[[The Amazing Spider-Man 2]]* και *Spider-Man 3* κατά το δεύτερο Σαββατοκύριακο προβολής τους. Επιπρόσθετα, τα εγχώρια έσοδα της ταινίας *Επιστροφή Στον Τόπο Του* έφτασαν τα $208.3 εκατομμύρια, ξεπερνώντας τα συνολικά εγχώρια έσοδα που είχε η ταινία *The Amazing Spider-Man 2* ($202.9 εκατομμύρια). Το τρίτο Σαββατοκύριακο προβολής, η ταινία έπεσε στην τρίτη θέση του box office. Μέχρι τις 26 Ιουλίου, τα εγχώρια έσοδα της ταινίας *Επιστροφή Στον Τόπο Του* έφτασαν τα $262.1 εκατομμύρια, ξεπερνώντας και τα συνολικά εγχώρια έσοδα της ταινίας *[[The Amazing Spider-Man (ταινία)|The Amazing Spider-Man]]* ($262 εκατομμύρια),/> οδηγώντας στην πέμπτη θέση του box office για το τέταρτο Σαββατοκύριακο προβολής. Το επόμενο Σαββατοκύριακο, η ταινία *Επιστροφή Στον Τόπο Του* βρέθηκε στην έκτη θέση του box office, ενώ τα επόμενα πέντε Σαββατοκύριακα βρισκόταν στην έβδομη θέση. Μέχρι τις 3 Σεπτεμβρίου 2017, η ταινία έφτασε τα $325.1 εκατομμύρια σε εγχώρια έσοδα, ξεπερνώντας τα $325 εκατομμύρια που είχαν προβλεφθεί ως σύνολο για τα εγχώρια έσοδά της. Το ενδέκατο Σαββατοκύριακο προβολής, η ταινία τερμάτισε στην ένατη θέση του box office.

Εκτός Ηνωμένων Πολιτειών και Καναδά, κατά το πρώτο Σαββατοκύριακο προβολής σε 56 αγορές, η ταινία *Spider-Man: Η Επιστροφή Στον Τόπο Του* είχε έσοδα $140.5 εκατομμύρια, τερματίζοντας στην πρώτη θέση του box office σε 50 από τις 56 αγορές. Τα έσοδα των $140.5 εκατομμυρίων αποτελούσαν το μεγαλύτερο άνοιγμα που είχε ποτέ ταινία Spider-Man. Η Νότια Κορέα είχε το μεγαλύτερο άνοιγμα ημέρας (Τετάρτη), κάτι το οποίο συνέβαλε στα έσοδα των $25.4 εκατομμυρίων κατά το πρώτο πενταήμερο προβολής στη χώρα, το τρίτο μεγαλύτερο άνοιγμα ποτέ για ταινία του Χόλυγουντ. Στη Βραζιλία είχε το μεγαλύτερο άνοιγμα όλων των εποχών για μήνα Ιούλιο, με έσοδα $2 εκατομμύρια, φτάνοντας συνολικά τα $8.9 εκατομμύρια σε έσοδα για το πρώτο Σαββατοκύριακο προβολής. Τα έσοδα των $7 εκατομμυρίων προέρχονταν από προβολές IMAX και ήταν το μεγαλύτερο άνοιγμα όλων των εποχών για ταινία της Sony διεθνώς. Το δεύτερο Σαββατοκύριακο προβολής, η ταινία άρχισε να προβάλλεται και στη Γαλλία, φτάνοντας στο νούμερο ένα για τη χώρα, ενώ στη Γερμανία βρισκόταν στο νούμερο δύο. Στη Νότια Κορέα είχε επιπλέον έσοδα $11.9 εκατομμύρια, φτάνοντας συνολικά τα $42.2 εκατομμύρια για τη χώρα. Αυτό έκανε την ταινία *Επιστροφή Στον Τόπο Του* την ταινία με τα περισσότερα έσοδα για ταινία Spider-Man και για ταινία του Χόλυγουντ για το 2017 στη χώρα. Στη Βραζιλία, τα επιπλέον έσοδα της εβδομάδας ανήλθαν στα $5.7 εκατομμύρια, φτάνοντας συνολικά τα $19.4 εκατομμύρια για τη χώρα, κάνοντας την επίσης την ταινία Spider-Man με τα περισσότερα έσοδα για τη χώρα. Το τρίτο Σαββατοκύριακο προβολής, βρήκε την ταινία να σημειώνει ρεκόρ στη Λατινική Αμερική ως η ταινία Spider-Man με τα περισσότερα έσοδα όλων των εποχών, φτάνοντας συνολικά στην περιοχή τα $77.4 εκατομμύρια. Η Βραζιλία παρέμεινε η αγορά με τα περισσότερα έσοδα για την περιοχή, με $25.7 εκατομμύρια. Στη Νότια Κορέα, έγινε η 10η ταινία διεθνούς κυκλοφορίας με τα περισσότερα έσοδα όλων των εποχών. Την τέταρτη εβδομάδα, η ταινία *Επιστροφή Στον Τόπο Του* ξεκίνησε να προβάλλεται και στην Ισπανία, φτάνοντας στην κορυφή του box office της χώρας. Στο έκτο Σαββατοκύριακο προβολής της, η ταινία άρχισε να προβάλλεται και στην Ιαπωνία, φτάνοντας επίσης το νούμερο ένα του τοπικού box office, με τα έσοδα των $770.000 από τις IMAX προβολές να σηματοδοτούν το τέταρτο μεγαλύτερο άνοιγμα IMAX για ταινία της Marvel στη χώρα. Στις 8 Σεπτεμβρίου, η ταινία άρχισε να προβάλλεται στην Κίνα, φτάνοντας και πάλι στην κορυφή του τοπικού box office, με έσοδα πρώτης μέρας $23 εκατομμύρια (συμπεριλαμβανομένων και των προβολών της Πέμπτης), γινόμενη η ταινία με το τρίτο μεγαλύτερο άνοιγμα ημέρας για ταινία του MCU, πίσω από τις ταινίες *Εκδικητές: Η Εποχή του Ultron* και *Captain America: Εμφύλιος Πόλεμος*, καθώς επίσης και η ταινία με το μεγαλύτερο άνοιγμα ημέρας για ταινία της Sony στη χώρα. Με τα έσοδα των $70.8 εκατομμυρίων για το πρώτο Σαββατοκύριακο προβολής στην Κίνα, η ταινία ήταν και πάλι στη τρίτη θέση ταινιών με τα περισσότερα έσοδα πρώτου Σαββατοκύριακου, πίσω από τις ταινίες *Εκδικητές: Η Εποχή του Ultron* και *Captain America: Εμφύλιος Πόλεμος*, με τα $6 εκατομμύρια να προέρχονται από τις IMAX προβολές. Από τις 24 Σεπτεμβρίου 2017, οι μεγαλύτερες αγορές της ταινίας ήταν οι Κίνα ($115.7 εκατομμύρια), Νότια Κορέα ($51.4 εκατομμύρια) και Ηνωμένο Βασίλειο ($34.8 εκατομμύρια).

### Κριτικές
μικρογραφία|αριστερά|κατακόρυφα|Ο Τομ Χόλαντ έλαβε θετικές κριτικές για την ερμηνεία του στην ταινία ως Spider-Man.
Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 92% με μέσο όρο 7,6/10, βασισμένα σε 400 κριτικές. Στο τμήμα ομοφωνίας διαβάζουμε: «Η ταινία *Spider-Man: Η Επιστροφή Στον Τόπο Του* κάνει οτιδήποτε μπορεί να κάνει μία δεύτερη επανεκκίνηση· προσφέρει μία γεμάτη χρώματα, διασκεδαστική περιπέτεια, η οποία ταιριάζει άνετα στο εκτεταμένο MCU, χωρίς να βαλτώνει στο χτίσιμο του franchise». Η σελίδα συλλογής κριτικών Metacritic, βαθμολογεί την ταινία με 73/100, βασισμένο σε 51 κριτικές, με την ένδειξη: «γενικά ευνοϊκές κριτικές». Σε ψηφοφορία κοινού από την εταιρία ερευνών CinemaScore, η ταινία έλαβε μέσο βαθμό «A» σε μία κλίμακα από το A+ μέχρι το F, ενώ η εταιρία ερευνών PostTrak ανέφερε πως το 89% του δείγματος της έρευνας που παρακολούθησε την ταινία της έδωσε θετική βαθμολογία και πως το 74% «σίγουρα θα την πρότεινε».

Η Σάρα Στιούαρτ από την εφημερίδα *New York Post* επαίνεσε την ταινία ως «μία απίστευτα δύστροπη αδελφή της λαμπερής *Wonder Woman*», αποδίδοντας μεγάλο μέρος της «βαριάς ευθύνης να σηκώσει την ταινία» στην ερμηνεία του Χόλαντ και το «τέλειο κάστινγκ» του Κίτον. Σημείωσε επίσης το ότι ο Γουότς εστίασε στην ανθρώπινη πλευρά του Πάρκερ. Ο Μάικ Ράιαν από την ιστοσελίδα *Uproxx* ένιωσε πως η ταινία *Επιστροφή Στον Τόπο Του* ήταν η καλύτερη ταινία *Spider-Man* μέχρι στιγμής, επαινώντας ιδιαίτερα τον ελαφρύ τόνο της, τη νεαρότερη και πιο αισιόδοξη απεικόνιση του Πάρκερ και την ερμηνεία του Κίτον, ονομάζοντας επίσης την αποκάλυψη της ταυτότητας του Vulture ως μία από τις αγαπημένες του σκηνές στο MCU. Είπε πως η ταινία είναι «το είδος της ταινίας που όταν φεύγεις από την αίθουσα, φεύγεις με την καλύτερη διάθεση—την οποία θα έχεις και μέρες αργότερα». Ο Ρίτσαρντ Ρόπερ από την εφημερίδα *Chicago Sun-Times* αποκάλεσε την ταινία μοναδική και αναζωογονητική, επαινώντας τα χαμηλά πονταρίσματά της και την εστίαση στη μαθητική ζωή του χαρακτήρα. Επαίνεσε τον Χόλαντ ως «υπέροχο και καλό κάστινγκ», όπως επίσης και τα άλλα μέλη του καστ. Ο Ρόπερ θεώρησε πως η ερμηνεία του Κίτον είναι πιο ενδιαφέρουσα από το οτιδήποτε θα μπορούσε να είναι ο χαρακτήρας. Ο Όουεν Γκλίμπερμαν από το περιοδικό *Variety* ένιωσε πως η ταινία ήταν «απλά αρκετά ξεχωριστή» από τις προηγούμενες *Spider-Man* ταινίες για να γίνει «ευμεγέθης επιτυχία» και τόνισε την προσπάθειά της να κάνει τον Πίτερ Πάρκερ έναν ρεαλιστικά νεανικό και προσγειωμένο χαρακτήρα. Βρήκε τον Χόλαντ συμπαθή για τον ρόλο και σκέφτηκε πως η αποκάλυψη της ταυτότητας του Vulture έδωσε μία θετική κατεύθυνση στον χαρακτήρα. Επέκρινε την ασαφή προέλευση των δυνάμεων του Spider-Man, αλλά «η ιπτάμενη δράση έχει μια περιστασιακή πλευστότητα και η ταινία σε κάνει να στηρίζεις τον Πίτερ». Ο Ντέιβιντ Έχρλιχ από την ιστοσελίδα *IndieWire* επέκρινε τα κλισέ αυτού του είδους ταινιών και τους μη ανεπτυγμένους γυναικείους χαρακτήρες, αλλά επαίνεσε τα στοιχεία της ταινίας που έκλιναν προς τη σχολική ζωή του Πάρκερ και την ανθρωπιά του Vulture.

Ο Κένεθ Τούραν από την εφημερίδα *[[Los Angeles Times]]* έδωσε μία μικτή κριτική στην ταινία, επικρίνοντας τη «νεανική» απεικόνιση του Πάρκερ και την «άνισα ενορχηστρωμένη» σκηνοθεσία του Γουότς. Ωστόσο, ένιωσε πως η ταινία «βρίσκει τον ρυθμό και την ταχύτητά της μέχρι το τέλος», ενώ επαίνεσε την ερμηνεία του Κίτον. Ο Τζον ΝτεΦόρε από το περιοδικό *[[The Hollywood Reporter]]* βρήκε την ταινία «περιστασιακά συναρπαστική, αλλά συχνά απογοητευτική» και πρότεινε πως ίσως να λειτουργούσε καλύτερα αν δεν γινόταν τόση προσπάθεια να ενσωματωθεί στο MCU. Ωστόσο, ο ΝτεΦόρε επαίνεσε την ερμηνεία του Χόλαντ, παρά το σενάριο, ως «νικηφόρα» και θεώρησε πως η Zendaya έκλεψε την παράσταση. Ο Μικ ΛαΣαλ, γράφοντας για την εφημερίδα *[[San Francisco Chronicle]]*, είπε πως η ταινία ήταν μία «αρκετά καλή ταινία Spider-Man» η οποία «δεν ανοίγει νέους δρόμους», ούτε εξερευνά αρκετά την ανθρώπινη πλευρά του χαρακτήρα, αλλά επικεντρώνεται στη δράση, η οποία δεν συναρπάζει. Ο Ρόμπι Κόλιν από την εφημερίδα *[[The Telegraph]]* υποστήριξε πως «ένα μικρό μέρος του Spider-Man έκανε μία συναρπαστικά μεγάλη διαδρομή στην ταινία *Captain America: Εμφύλιος Πόλεμος* πέρσι. Αλλά μεγάλο μέρος του δεν πηγαίνει σχεδόν πουθενά σε αυτήν τη χαλαρή και άψυχη, σόλο απόδραση». Ο Κόλιν επέκρινε τη σκηνοθεσία του Γουότς, αλλά ήταν θετικός με το καστ, συμπεριλαμβανομένων των Χόλαντ, Κίτον, Τομέι και Zendaya.

### Διακρίσεις

## Συνέχειες

### ''Spider-Man: Μακριά Από τον Τόπο του''

Η ταινία *Spider-Man: Μακριά Από τον Τόπο του* κυκλοφόρησε στις 2 Ιουλίου 2019. Ο Γουότς επέστρεψε για να τη σκηνοθετήσει και το σενάριο έγραψαν οι ΜακΚίννα και Σομερς. Οι Χόλαντ, Φαβρό, Zendaya, Τομέι και Μπάταλον επανέλαβαν τους ρόλους τους, ενώ στο καστ προστέθηκε ο Τζέικ Τζίλενχαλ ως Mysterio. Οι Σάμιουελ Λ. Τζάκσον και Κόμπι Σμόλντερς επίσης επαναλαμβάνουν τους ρόλους τους ως Νικ Φιούρι και Μαρία Χιλ αντίστοιχα, από προηγούμενες ταινίες του MCU.

### ''Spider-Man: No Way Home''

Τον Σεπτέμβριο του 2019, τα Marvel Studios και η Sony Pictures ανακοίνωσαν πως θα προχωρούσαν με την παραγωγή μίας τρίτης ταινίας, έπειτα από αδιέξοδο που είχαν φτάσει μεταξύ τους κατά τη διάρκεια των διαπραγματεύσεων. Ο Γουότς επέστρεψε και πάλι ως σκηνοθέτης και το σενάριο έγραψαν και πάλι οι ΜακΚίννα και Σόμερς. Οι Χόλαντ, Zendaya, Φαβρό, Τομέι, Μπάταλον και Ρεβολόρι επαναλαμβάνουν τους ρόλους τους, ενώ οι Μπένεντικτ Κάμπερμπατς και Μπένεντικτ Γουόνγκ επαναλαμβάνουν τους MCU ρόλους τους ως Στίβεν Στρέιντζ και Γουόνγκ αντίστοιχα. Στην ταινία συμμετέχουν επίσης οι Τόμπι Μαγκουάιρ και Άντριου Γκάρφιλντ, οι οποίοι επιστρέφουν ενσαρκώνοντας τις δικές τους Spider-Man εκδοχές από την τριλογία ταινιών ''Spider-Man'' του Σάμ Ράιμι και τις ταινίες ''The Amazing Spider-Man'' του Μαρκ Γουέμπ αντίστοιχα. Άλλοι ηθοποιοί οι οποίοι επαναλαμβάνουν τους ρόλους τους από τις παλαιότερες Spider-Man ταινίες συμπεριλαμβάνουν τους Γουίλεμ Νταφόε ως Νόρμαν Όσμπορν / Green Goblin, Άλφρεντ Μολίνα ως Όττο Οκτάβιους / Doctor Octopus και Τόμας Χέιντεν Τσερτς ως Φλιντ Μάρκο / Sandman από την ''Spider-Man'' τριλογία του Σαμ Ράιμι και τους Ρις Ίφανς ως Δρ. Κερτ Κόνορς / Lizard και Τζέιμι Φοξ ως Μάξ Ντίλον / Electro από τις ταινίες ''The Amazing Spider-Man'' του Μαρκ Γουέμπ. Η ταινία *Spider-Man: No Way Home* κυκλοφόρησε στις 17 Δεκεμβρίου 2021.

### Επιπρόσθετη τριλογία
Τον Νοέμβριο του 2021, η Πασκάλ αποκάλυψε πως η Sony και τα Marvel Studios σχεδίαζαν να κυκλοφορήσουν τουλάχιστον ακόμα τρεις Spider-Man ταινίες με πρωταγωνιστή τον Χόλαντ και ήδη ήταν έτοιμοι να ξεκινήσουν να εργάζονται πάνω στην πρώτη από αυτές.

## Δείτε επίσης
* *[[Ο Spider-Man της Γειτονιάς σας]]*, σειρά κινουμένων σχεδίων η οποία διαδραματίζεται σε εναλλακτική πραγματικότητα, όπου αντί του Τόνι Σταρκ, μέντορας του Πάρκερ γίνεται ο Νόρμαν Όσμπορν.

## Σημειώσεις

## Παραπομπές


## Εξωτερικοί σύνδεσμοι

*  στο Marvel.com
*  στη Sony Pictures
* 

Κατηγορία:Ταινίες του 2017
Κατηγορία:Αμερικανικές ταινίες δράσης
Κατηγορία:Ταινίες ενηλικίωσης
Κατηγορία:Ταινίες παραγωγής Columbia Pictures
Κατηγορία:Spider-Man (ταινίες)
Κατηγορία:Ταινίες γυρισμένες στο Λος Άντζελες
Κατηγορία:Reboots ταινιών
Κατηγορία:Ταινίες της Τρίτης Φάσης του Κινηματογραφικού Σύμπαντος της Marvel
Κατηγορία:Spider-Man (σειρά ταινιών, 2017)
Κατηγορία:Ταινίες σε παραγωγή Έιμι Πασκάλ
Κατηγορία:Crossover ταινίες με υπερήρωες
Κατηγορία:Ταινίες IMAX
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές ταινίες με υπερήρωες
Κατηγορία:Ταινίες βασισμένες σε κόμικς της Marvel
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Ταινίες με μουσική σύνθεση Μάικλ Τζακίνο
Κατηγορία:Εφηβικές ταινίες με υπερήρωες